Thailand perkenal pelan suntikan dua jenis vaksin Covid-19 berlainan

Thailand bakal membeli 12 juta dos tambahan vaksin Sinovac untuk memperkemaskan strategi baharu ‘campur dan padan’ walaupun terdapat kebimbangan mengenai keberkesanannya untuk melawan varian Delta Covid-19.

Strategi ini akan mencampurkan vaksin AstraZeneca dan Sinovac bagi dos pertama dan kedua, dalam usaha mempercepatkan program vaksinasi di kalangan lebih 66 juta penduduknya.

Vaksin AstraZeneca dikeluarkan Siam Bioscience Co Ltd. Walaupun dikeluar di negara itu, Thailand turut berdepan masalah bekalan vaksin berkenaan kerana jumlah pengeluaran yang terhad.

Thailand sebelum ini melancarkan kempen vaksinasi besar-besaran pada Jun lalu, tetapi pelaksanaannya tergendala susulan gelombang baharu Covid-19 yang didorong penularan varian Delta sehingga jangkitan baharu dan kematian semakin meningkat dan membebankan sistem kesihatan negara itu.

Data kerajaan menunjukkan hanya 7.3 peratus daripada jumlah populasi negara itu menerima sepenuhnya suntikan.

Campuran dan padanan kedua-dua jenis vaksin itu dikatakan dapat memberi perlindungan terhadap jangkitan varian Delta, di mana Sinovac akan digunakan bagi suntikan pertama dan AstraZeneca dos kedua.

Thailand adalah negara pertama mengumumkan akan menggunakan kombinasi kedua-dua vaksin berkenaan.

“Suntikan dos pertama Sinovac dan diikuti dos kedua AstraZeneca secara relevannya dapat meningkatkan imuniti tubuh badan seseorang,” kata Dr Chawetsan Namwat, Pengawai Kesihatan Kanan di Jabatan Kawalan Penyakit.

Sebelum ini, Thailand telah menggunakan vaksin Sinovac kepada kumpulan pertama melibatkan pegawai perubatan dan kakitangan kerajaan di pulau peranginan Phuket.

Melalui kajian yang dijalankan ke atas pengawai perubatan dari Mei hingga Julai, mereka yang menerima dua dos suntikan Sinovac hanya memperoleh 72 peratus perlindungan terhadap jangkitan dan 98 peratus perlindungan akibat gejala teruk dan kematian.

“Vaksin Sinovac yang digunakan di Thailand sangat berkesan untuk melawan varian baharu ini dan ia masih relevan untuk digunakan,” kata Dr Taweesap Sriprapasiri dari Jabatan Kawalan Penyakit. – Agensi


366,295 kanak-kanak lengkap 2 dos

Sebanyak 71,736 dos vaksin Covid-19 diberikan kepada kanak-kanak berusia lima hingga 11 tahun semalam, tatkala ibu bapa hanya mempunyai tidak sampai sebulan sahaja lagi sebelum kerajaan menamatkan pemberian dos pertama menerusi Program Imunisasi Covid-19 Kebangsaan Kanak-Kanak (PICKids).

Jumlah itu termasuk 57,496 kanak-kanak yang menerima dos kedua dan 14,240 dos pertama.

Ini menjadikan keseluruhannya seramai 366,295 atau 10.3 peratus kanak-kanak telah lengkap menerima dua dos dan 1,403,498 atau 39.5 peratus lagi menerima dos pertama.

13 April lalu, Timbalan Menteri Kesihatan 1 Datuk Dr Noor Azmi Ghazali berkata penamatan itu dibuat susulan permintaan rendah vaksinasi yang boleh menyebabkan pembaziran vaksin yang tinggi.

Bagaimanapun katanya keputusan itu tidak melibatkan vaksinasi bagi kanak-kanak yang lahir pada 2017 dan belum mencapai usia lima tahun pada 15 Mei ini.

Berita berkaitan: Dos pertama vaksin Covid-19 bagi PICKids ditamatkan selepas 15 Mei

Sementara itu, sejak 24 Februari 2021 hingga semalam, lebih 69.57 juta dos vaksin Covid-19 telah diberikan kepada populasi di Malaysia, termasuk rakyat asing, dengan 15,970,302 atau 67.9 peratus daripada individu dewasa telah menerima suntikan dos penggalak.

Manakala 22,960,578 atau 97.6 peratus daripada populasi dewasa menerima dos kedua dan 23,237,257 atau 98.8 peratus lagi menerima sekurang-kurangnya satu dos.

Bagi PICK Remaja yang bermula awal September tahun lalu, seramai 2,871,425 atau 92.3 peratus daripada mereka yang berusia 12 hingga 17 tahun telah lengkap dua dos vaksin, manakala 2,973,462 atau 95.6 peratus lagi menerima sekurang-kurangnya satu dos.

Pecahan pemberian vaksin mengikut negeri sehingga 16 April 2022. – Sumber Covidnow KKM


Pembahagian kerusi PN dalam PRN Johor selesai, fokus kerusi boleh menang

Perikatan Nasional (PN) telah selesai membahagikan semua kerusi yang akan dipertandingkan pada Pilihan Raya Negeri (PRN) Johor tidak lama lagi, kata Ketua Penerangan Bersatu Datuk Wan Saiful Wan Jan.

Beliau berkata pembahagian melibatkan Bersatu, PAS dan Gerakan itu selesai sepenuhnya petang semalam namun pengumuman calon hanya akan dilakukan selepas 11 Feb ini apabila PN selesai mengadakan beberapa program termasuk pelancaran jentera di Johor Bahru, menurut laporan Bernama.

“Bagi kerusi yang dipertandingkan, kita akan fokus semua kerusi tetapi kita mempunyai beberapa tempat yang kita yakin ada peluang lebih baik,” katanya.

Wan Saiful terdahulu menghadiri program Jelajah Penerangan Isu Semasa di Batu Pahat semalam.

Wan Saiful berkata bagi kerusi tumpuan, ia akan diserahkan kepada Pengarah Pilihan Raya PRN Johor Datuk Seri Hamzah Zainuddin dan beliau telah menggariskan strategi besar untuk seluruh negeri.

Mengulas mengenai tindakan lebih 300 ahli Bersatu Bahagian Tanjung Piai keluar daripada parti itu dan menyertai Warisan, beliau berkata Bersatu tidak terkesan dengan perkara yang berlaku dan tetap akan bertanding di kawasan terbabit.

Menurut Wan Saiful, pengumuman keluar parti itu hanya dibuat oleh individu dan tidak menjejaskan struktur parti malah keahlian mereka akan digantikan dengan orang lain.


Najib berdepan tuntutan LHDN cadang GST diperkenal semula

Pengenalan sistem cukai barang dan perkhidmatan (GST) perlu dilaksanakan semula, cadang Datuk Seri Najib Razak yang sedang berdepan saman Lembaga Hasil Dalam Negeri (LHDN).

Bekas Perdana Menteri yang bertanggungjawab memperkenalkan cukai itu sebelum ini berkata ia boleh diperkenalkan selepas negara pulih daripada penularan Covid-19 bagi memberi kestabilan kepada kewangan negara walaupun kejatuhan kerajaan Barisan Nasional (BN) pada Pilihan Raya Umum Ke-14 antara faktornya disumbang oleh isu GST.

“Dengan GST, golongan kaya dan berkemampuan yang akan berbelanja lebih, akan membayar lebih GST.

“GST juga akan menyasarkan ekonomi gelap dengan saiznya sebesar RM300 bilion setahun yang sebelum ini terlepas dari membayar apa-apa cukai.

“Dengan GST, saiz ekonomi gelap dapat dikuncupkan, yakni dianggarkan dari 25 peratus Keluaran Dalam Negara Kasar (KDNK) kepada 10 peratus,” katanya ketika berbahas Rancangan Malaysia Ke-12 (RMK-12) di Dewan Rakyat hari ini.

Jelas Ahli Parlimen Pekan itu lagi, hasil kutipan tersebut kemudiaan boleh disalurkan kepada golongan berpendapatan 40 peratus terendah (B40) dan kumpulan berpendapatan 40 peratus pertengahan (M40) dalam bentuk bantuan tunai rakyat yang jauh lebih besar.

“Sebab tu kita perlu melaksanakan semula sistem GST secepat mungkin apabila negara pulih daripada Covid sekiranya ingin mencapai matlamat mengurangkan jurang pendapatan.

“Matlamat menarik pelaburan dan mengukuhkan kekuatan fiskal kerajaan,” katanya lagi.

Untuk rekod, Mahkamah Tinggi Kuala Lumpur sebelum ini memutuskan Najib perlu membayar saman cukai bernilai RM1.69 bilion, namun beliau tidak berpuas hati dengan keputusan tersebut kini sedang dalam proses rayuan di Mahkamah Persekutuan.


Lonjakan Omicron di New York dijangka beberapa minggu lagi

Kes Covid-19 melonjak di New York dan seluruh Amerika Syarikat (AS) pada hujung minggu disusuli jangkaan peningkatan kes Omicron, sekali gus menjadikan musim cuti Krismas dan Tahun Baharu tidak meriah, selain berdepan sekatan baharu.

Varian Omicron yang merebak pantas telah menjadi dominan di AS meragut nyawa seorang lelaki yang tidak menerima vaksin di Texas pada Isnin, kata pegawai.

Varian Omicron kini menyumbang 73 peratus daripada jangkitan Covid-19 AS berdasarkan data penjujukan untuk minggu yang berakhir pada Sabtu, kata Pusat Kawalan dan Pencegahan Penyakit (CDC).

Sementara itu, Datuk Bandar New York, Bill de Blasio menjangkakan lonjakan jangkitan varian baharu Covid-19, Omicron, akan berlaku di bandar metropolitan itu dalam beberapa minggu akan datang.

“Kita akan melihat peningkatan yang sangat pantas dalam kes baharu harian. Kita akan melihat ramai penduduk New York terjejas oleh Omicron,” katanya pada sidang akhbar melalui siaran web.

“Ia akan menjadi beberapa minggu yang sangat mencabar,” tambahnya.

Menurutnya individu yang dijangkiti varian Omicron di New York setakat ini mengalami simptom ringan berbanding apa yang dialami ketika virus asal mula merebak dua tahun lalu.

“Kita perlu mengalahkan Omicron. Kita perlu mengelak penutupan. Kita perlu mengelak sekatan. Kita perlu terus bergerak ke hadapan. Vaksinasi adalah kuncinya,” tegasnya.

Hampir 80 peratus penduduk di New York setakat ini telah menerima sekurang-kurangnya satu dos vaksin Covid-19, manakala 71 peratus telah lengkap divaksinasi.

Negeri New York pada hari Jumaat menyaksikan jumlah jangkitan harian Covid-19 tertinggi sejak wabak itu bermula, dengan melaporkan 21,027 kes positif.

Susulan peningkatan kes Covid-19, Datuk Bandar Washington Muriel Bowser mewajibkan pemakaian semula pelitup muka di ruang tertutup sehingga akhir Januari dan mengarahkan kakitangan kerajaan untuk mendapatkan vaksin, termasuk suntikan penggalak.

“Saya rasa kita semua sudah bosan dengannya. Saya juga bosan dengannya, tetapi kita perlu bertindak balas terhadap apa yang berlaku di bandar kita dan apa yang berlaku di negara kita,” kata Bowser. – Agensi


Lokman sahkan sudah terima saman Khairy, mahu lawan di mahkamah

Surat saman fitnah yang dibuat oleh Menteri Kesihatan Khairy Jamaluddin Abu Bakar sudah diterima bekas ahli Majlis Tertinggi (MT) UMNO, Datuk Lokman Adam dua hari lalu.

Memetik laporan media Malaysiakini, Lokman yang sebelum ini dipecat UMNO dan ditarik balik penggantungannya berkata akan mencabar saman yang dibuat oleh Khairy di mahkamah nanti.

“Saya dah terima (dokumen saman) dua hari lepas dan saya akan lawan,” katanya dipetik laporan tersebut.

Lokman dan penceramah bebas Mohd Rasyiq Mohd Alwi atau dikenali Abu Syafiq pada minggu lepas disaman Khairy ekoran fitnah yang dibuat kedua-dua individu tersebut melibatkan isu vaksin Covid-19.

Saman Khairy itu difailkan melalui tetuan Rashid Zulkifli selepas defendan enggan mematuhi tuntutan Khairy antaranya supaya dakwaan-dakwaan mereka dipadam pada 16 Januari lalu.

Khairy menuntut ganti rugi am, ganti rugi teladan dan ganti rugi teruk serta perintah supaya status dipertikaikan dipadam serta permohonan maaf di media sosial dan beberapa portal berita.

Pengurusan kes ditetapkan pada 28 Februari.

Untuk rekod, Lokman juga sebelum ini disaman Ketua Hakim Syarie Datuk Dr. Mohd. Na’im Mokhtar bagi menuntut ganti rugi RM30 juta.

Saman fitnah itu berhubung beberapa hantaran di laman sosial membabitkan gangguan seksual terhadap beberapa wanita termasuk seorang yang bergelar ‘Datin’.

Mohd. Na’im, 55, yang juga Ketua Pengarah di Jabatan Kehakiman Syariah Malaysia selaku plaintif memfailkan saman itu menerusi Tetuan Akberdin & Co pada 17 Januari lalu dengan menamakan Lokman, 49, sebagai defendan tunggal di Mahkamah Tinggi di sini.

Berdasarkan dokumen yang diperoleh, Mohd. Na’im mendakwa defendan telah memfitnahnya dengan membuat kenyataan menerusi dua siaran langsung di Facebook ‘Lokman Noor Adam Official’ pada 10 Januari dan 13 Januari lalu.

Selain itu, Abu Syafiq juga sebelum ini membuat tuduhan fitnah terhadap Mantan Perdana Menteri Tan Sri Muhyiddin Yassin dan delegasinya dalam mengerjakan ibadah umrah Mac lalu.

Abu Syafiq dalam laman sosial Instagramnya mendakwa Muhyiddin dan delegasinya tidak mendapatkan vaksin ketika mengerjakan umrah di Arab Saudi.

Bagaimanapun, tuduhan tersebut dinafikan pejabat Mantan PM Kelapan tersebut dalam satu kenyataan.


Zahid takut pada Ismail Sabri rupanya

Presiden UMNO Datuk Seri Ahmad Zahid Hamidi tidak berani langsung menyebut nama Naib Presidennya, Datuk Seri Ismail Sabri Yaakob ketika mengulas isu pengeluaran skim i-Citra Kumpulan Wang Simpanan Pekerja (KWSP).

Sebaliknya, Zahid menuding jari ke arah Menteri Kewangan, Tengku Datuk Seri Zafrul Abdul Aziz, supaya melanjutkan pengeluaran i-Citra yang dijadual berakhir bulan ini.

Untuk rekod, pengeluaran i-Citra diperkenal Kerajaan Perikatan Nasional (PN) pimpinan Tan Sri Muhyiddin Yassin pada Julai lalu bagi membolehkan kira-kira 12.6 juta ahli KWSP membuat pengeluaran sehingga RM5,000, dengan kadar bayaran tetap RM1,000 sebulan selama lima bulan.

Muhyiddin yang juga Perdana Menteri (PM) ketika itu berkata kerajaan juga bersetuju untuk memberikan moratorium enam bulan kepada semua peminjam individu, sama ada dari golongan B40, M40 atau T20, dan usahawan mikro.

Bagaimanapun, skim kemudahan itu akan berakhir bulan ini sebagaimana ditetapkan pada peringkat awal menyebabkan beberapa pihak, terutama UMNO mendesak ia diteruskan atau kerajaan membenarkan pengeluaran one-off RM10,000.

Namun, desakan-desakan UMNO, termasuk yang dibuat Zahid tidak ditujukan kepada Ismail Sabri. Sebaliknya dalam kenyataan dikeluarkan sama ada Zahid atau Pemuda UMNO lebih menjurus kepada Tengku Zafrul.

Contohnya, semalam Zahid dalam kenyataan mengulas isu i-Citra yang akan berakhir bulan ini mendakwa ramai berharap Tengku Zafrul memenuhi permintaan rakyat supaya menyambung skim i-Citra itu.

Zahid sepatutnya mendesak atau meminta Ismail Sabri melanjutkan skim berkenaan kerana sebagai PM tentunya beliau mempunyai kata putus dan boleh memberi arahan kepada Menteri Kewangan untuk bertindak.

Tidak seperti ketika Muhyiddin menjadi PM sebelum ini di mana Zahid dan UMNO menyerang beliau terus, bukannya menteri-menteri di dalam Kabinet yang menjaga kementerian tertentu.

Segala kesalahan diletakkan di bahu Muhyiddin, sedangkan bekas PM itu telah melancarkan pelbagai bantuan dengan peruntukan berbilion-bilion ringgit, termasuk kemudahan pengeluaran i-Citra.

Dalam kenyataannya semalam Zahid antara lain berkata:

“Jika ada istilah ‘long covid’ dalam aspek kesihatan, ini pula boleh dianggap sebagai ‘long covid’ dalam aspek ekonomi. Justeru, ramai berharap Menteri Kewangan memenuhi permintaan rakyat supaya menyambung skim i-Citra.

“Pencarum yang mempunyai simpanan mencukupi wajar dibenarkan untuk mengeluarkan wang mereka sekali lagi. Sekurang-kurangnya mereka dapat bertahan sedikit masa lagi dengan harapan keadaan akan bertambah baik selepas itu.”

Zahid tidak pun mendesak Ismail Sabri – yang lebih rendah kedudukan dalam hierarki UMNO – memberi arahan kepada Tengku Zafrul supaya menyambung kemudahan skim i-Citra.

Tetapi, ia tidak mengejutkan kerana pengaruh Zahid dalam kalangan ahli Majlis Tertinggi (MT) dan akar umbi sudah semakin malap.

Malah aura Zahid dalam mesyuarat MT juga sudah hilang, sebaliknya kini hanya menjadi jaguh dalam media sosial. Pemilihan parti sahaja yang akan menentukan kedudukan Zahid selepas ini.

Keadaan itu boleh dilihat ketika cadangan Zahid dan penyokongnya dalam MT supaya Pilihan Raya Umum Ke-15 (PRU15) diadakan segera, ditolak Ismail Sabri dan pemimpin UMNO lain.

Malah, cadangan MT supaya PRU15 diadakan dalam masa terdekat juga ditolak oleh Kelab Penyokong Kerajaan Keluarga Malaysia (BBC) yang majoritinya dianggotai Ahli Parlimen UMNO dan PN, sebaliknya mereka mahu Ismail Sabri terus menerajui negara sehingga tamat penggal pada 2023.


Pemandu treler maut nahas lima kenderaan dekat Nilai

Seorang pemandu treler maut dalam kemalangan membabitkan lima kenderaan di Kilometer 280 Lebuhraya Utara-Selatan (Plus) arah selatan, berhampiran kilang Recron Malaysia Sdn Bhd, di Nilai, hari ini (11 November 2022).

Kejadian kira-kira jam 11.40 pagi tadi turut menyebabkan keempat-empat lorong ditutup dan berlaku kesesakan lebih lima kilometer.

Jurucakap Jabatan Bomba dan Penyelamat (JBPM) Negeri Sembilan berkata, terdapat 10 mangsa terbabit dalam kemalangan.

“Seorang lelaki maut dan diserahkan kepada ambulans. Dua lelaki dan dua wanita cedera manakala selebih tidak mengalami kecederaan.

“Sebanyak lima kenderaan terbabit termasuk dua treler dan sebuah motosikal,” katanya.

Difahamkan, sehingga jam 2 petang tadi, pihak bomba memaklumkan operasi belum ditamatkan.


57 jangkitan baharu Covid-19 di Langkawi, 598 kes aktif

Sebanyak 57 jangkitan baharu Covid-19 dilaporkan di Langkawi dalam tempoh 24 jam sehingga 12 tengah hari tadi, meningkat berbanding 36 kes semalam, menjadikan kes aktif di pulau peranginan yang dibuka semula kepada pelancong mulai semalam, sebanyak 598 kes.

Jabatan Kesihatan Negeri Kedah dalam kenyataan hari ini berkata, semua jangkitan baharu itu membabitkan penduduk tempatan dan sejak semalam tidak ada pelancong yang setakat ini dikesan dijangkiti Covid-19.

Statistik dikeluarkan jabatan itu menunjukkan 235 kes aktif direkodkan di Mukim Kuah; Air Hangat (122 kes); Ulu Melaka (93 kes); Padang Matsirat (85 kes); Bohor (35 kes); dan Kedawang (28 kes).

Pulau peranginan Langkawi mula menerima kehadiran semula pelancong di bawah projek rintis gelembung pelancongan domestik bermula semalam, setelah setahun lebih ditutup susulan penularan Covid-19 bermula awal tahun lalu.

Semalam sahaja, lebih 3,000 pelancong dilaporkan sudah mendarat di pulau itu, dengan dikenakan prosedur operasi standard (SOP) sebelum menaiki pesawat atau feri.

Kementerian Pelancongan, Seni dan Budaya (MOTAC) pula menyasarkan kira-kira 200,000 pelancong domestik akan mengunjungi Langkawi bermula semalam hingga Disember ini.

Sementara itu, Kedah hari ini merekodkan 1,173 jangkitan baharu menjadikan kumulatif sejak awal tahun lalu sebanyak 123,909 kes dengan 18,973 kes masih aktif.

Daerah Kulim merekodkan jangkitan baharu tertinggi sebanyak 439 kes, diikuti Kota Setar (304 kes); Kuala Muda (137 kes); Baling (104 kes); Pendang (63 kes); Bandar Baharu (23 kes); Padang Terap (20 kes); Kubang Pasu (19 kes); Yan (enam kes); dan Sik (satu kes).


Anwar beri bayangan PKR tentukan kerusi bakal diberi kepada MUDA

PKR akan menentukan jumlah kerusi yang akan diberikan kepada Parti Ikatan Demokratik Malaysia (MUDA) pada Pilihan Raya Negeri (PRN) Johor, kata Datuk Seri Anwar Ibrahim.

Presiden PKR itu berkata akan memberi ruang dan memilih kerusi yang akan diberikan kepada MUDA untuk bertanding, namun setakat ini parti yang diketuai Syed Saddiq Syed Abdul Rahman itu masih menyatakan jumlah kerusi yang diminta mereka.

Anwar berkata rundingan kerjasama dengan MUDA dalam Pilihan Raya Negeri (PRN) Johor ketika ini dibuat di peringkat kepemimpinan negeri.

“Rundingan kerjasama PH dan Muda setakat ini di peringkat negeri, kita sedang berbincang dan bersedia memberi ruang (kerusi) kepada mereka dan kerusi mana. Ini masih perbincangan dalam PH, soal agihan kerusi (sekiranya PH bekerjasama dengan Muda) akan dibuat secara bersama, iaitu sebahagian kerusi Amanah (Parti Amanah Negara) dan sebahagian kerusi DAP juga.

“Kita akan tengok berapa mereka minta dan perkara ini masih dalam perbincangan, mereka tidak umum, kami pun tidak umumkan,” katanya dipetik laporan media hari ini.

Anwar terdahulu merasmikan Pelancaran Jentera Angkatan Muda Keadilan (AMK) di Johor.

Semalam, Presiden Muda, Syed Saddiq Syed Abdul Rahman dilaporkan memberitahu perbincangan kerjasama antara MUDA dan Pakatan Harapan (PH) sedang berjalan lancar namun perincian akan diumumkan kemudian.

Terdahulu, Pengerusi MUDA Johor, Mohd. Azrol Ab. Rahani dilaporkan memberitahu, pihaknya mahu lebih daripada 10 kerusi jika jalinan kerjasama antara kedua-dua pihak dicapai menjelang PRN Johor akan datang.

Mengenai nama calon, Anwar berkata PKR akan mengumumkan semua calonnya yang akan bertanding di 20 kerusi secara berperingkat.

“Nama-nama calon bagi 20 kerusi Dewan Undangan Negeri (DUN) juga sedang dipertimbangkan di peringkat PKR negeri dan mungkin akan umum sebahagian kerusi terlebih dahulu,” katanya lagi.


Lebih 15.1 juta dos penggalak diberikan sejak 1 Oktober 2021

Seramai 15,113,923 atau 64.2 peratus daripada individu dewasa telah menerima suntikan dos penggalak sejak Program Imunisasi Covid-19 Dos Penggalak (PICK-B) bermula secara rasmi pada 1 Oktober 2021 lalu, hingga semalam (8 Mac 2022).

Kementerian Kesihatan (KKM) memaklumkan semalam sahaja seramai 47,278 individu dewasa menerima suntikan dos ketika itu.

Data laman sesawang CovidNOW yang dikemas kini pagi ini juga menunjukkan sejak PICK dilancarkan pada 24 Februari 2021 lalu seramai 22,930,441 atau 97.5 peratus individu dewasa telah lengkap divaksinasi.

Manakala, 23,207,220 atau 98.7 peratus lagi populasi dewasa menerima sekurang-kurangnya dos pertama daripada vaksin dua dos atau vaksin dos tunggal.

Sementara itu, 2,832,919 atau 91.0 peratus remaja berusia 12 hingga 17 tahun telah lengkap divaksinasi sejak PICK Remaja dilancarkan 8 September 2021 lalu.

Sejumlah 2,933,324 atau 94.2 peratus remaja lagi menerima sekurang-kurangnya satu dos.

Bagi kanak-kanak berusia lima hingga 11 tahun pula, seramai 1,060,063 atau 29.9 peratus daripadanya menerima dos pertama, sejak PICKids dimulakan 3 Februari, dengan semalam sahaja seramai 17,784 kanak-kanak menerima suntikan itu.

Keseluruhannya sejak 24 Februari tahun lalu hingga semalam, hampir 67.87 juta dos vaksin Covid-19 telah diberikan, termasuk kepada rakyat asing di Malaysia.

Daripada jumlah itu, 25,763,360 atau 78.9 peratus populasi telah lengkap divaksinasi, manakala 27,200,607 atau 83.3 peratus lagi menerima sekurang-kurangnya satu dos.


Saya dah lama rancang korang lalai, kata Najib sambil letak emoji ketawa guling-guling

Datuk Seri Najib Razak berasa lucu setelah pemimpin Pakatan Harapan (PH) baharu sahaja mengetahui beliau menggunakan aura ‘Bossku’ untuk memikat semula hati rakyat.

Bekas Perdana Menteri yang dijatuhi hukuman penjara 12 tahun dan denda RM210 juta setelah Mahkamah Tinggi Kuala Lumpur mendapati beliau bersalah atas tuduhan membabitkan dana SRC International itu, mengakui bahawa langkah menggunakan aura telah lama dirancangnya.

“Pemimpin PH Alpa, Najib Guna Aura ‘Bosku’ Pikat Semula Hati Rakyat kata Rafizi?

“Saya dah lama rancang cuma korang yang lalai,” kata Najib sambil meletakkan emoji ketawa berguling-guling di atas lantai.

“Tapi saya tak faham dengan dia ni. Mula-mula dia kata ahli PH dan penyokong PH mati akal dan terdiam kerana tidak mampu menyangkal semula dakwaan yang dibangkitkan saya dan BN,” tambah Najib lagi.

Menurut Ahli Parlimen Pekan yang turut berdepan pelbagai tuduhan jenayah termasuk rasuah, Naib Presiden PKR Rafizi Ramli mendakwa beliau tidak popular dalam media sosial.

“Semua hanya sekadar rekaan terancang saja. Kononnya yang beri komen dalam posting-posting saya cuma pasukan saya ataupun dibayar saya.

“Kononnya mereka yang komen sini telah makan dedak saya. Saya pelik kenapa dia boleh cakap begitu. Seolah-olah hina netizens. Tak sampai seminggu dia kembali dah mulakan fitnah,” katanya.

Sehubungan itu, Najib memberi tempoh kepada Rafizi untuk membuktikan kenyataan bahawa ribuan netizen yang memberi komen di dalam kirimannya telah dibayar.

Namun, beliau tidak menjelaskan apakah tindakan yang bakal diambil sekiranya Rafizi gagal berbuat demikian.


Jurulatih selam masih trauma

Jurulatih selam warga Norway Kristine Grodem yang ditemukan selamat di perairan Tanjung Sedili, Kota Tinggi semalam, masih berada dalam keadaan trauma.

Ketua Polis Daerah Mersing Superintendan Cyril Edward Nuing berkata siasatan menyeluruh tidak dapat dilakukan berikutan keadaan Grodem, 35, masih lemah dan tidak stabil.

“Kita masih tidak membuat siasatan yang menyeluruh disebabkan keadaannya yang lemah dan masih dalam keadaan trauma.

“Semalam, saya dengan pihak Agensi Penguatkuasaan Maritim Malaysia (APMM) berjumpa dengannya… beliau masih dalam keadaan yang tidak stabil untuk beri kerjasama,” katanya pada sidang media di Pangkalan Hadapan Carilamat di Jeti Awam Majlis Daerah Mersing, di sini, hari ini.

Sementara itu, Cyril turut menegaskan kepada masyarakat agar tidak mengeluarkan sebarang spekulasi ataupun fakta tidak tepat berhubung insiden terbabit yang dikhuatiri mengganggu proses pencarian, lapor Bernama.

“Spekulasi atau fakta tidak tepat (boleh) mengganggu dalam proses pencarian kami dan juga keluarga mangsa dan kita tidak mahu perkara seperti itu berlaku.

“Sekiranya dikesan ada berlaku keadaan sedemikian termasuk menyebarkan berita-berita palsu yang (dikhuatiri) mengganggu penyiasatan kami ataupun berita tidak benar, pihak polis akan mengambil tindakan,” tegasnya.

Dalam kejadian tengah hari Rabu lepas, empat penyelam warga asing dilaporkan hilang ketika menyelam di perairan Pulau Tokong Sanggol, kira-kira sembilan batu nautika dari Tanjung Leman, di sini.

Bagaimanapun, Grodem ditemukan selamat dalam keadaan terapung, lengkap berpakaian dengan kelengkapan menyelam oleh sebuah bot tunda yang dalam perjalanan dari Indonesia ke Thailand pada 8.15 pagi semalam.

Usaha mencari tiga lagi penyelam iaitu Alexia Alexandra Molina (18, warga Perancis); Adrian Peter Chesters (46, warga British) dan anaknya, Nathen Renze Chesters (14, warga Belanda), diteruskan hari ini.


Selepas Muhyiddin janji selesai isu MA63, Ismail Sabri pun nak buat juga

Selepas Tan Sri Muhyiddin Yassin berjanji menyempurnakan tuntutan dalam Perjanjian Malaysia 1963 (MA63), hari ini (15 November 2022), Naib Presiden UMNO Datuk Seri Ismail Sabri Yaakob, juga mahu berbuat demikian.

Memetik laporan Sinar, Perdana Menteri kerajaan sementara itu menyatakan komitmennya untuk menyelesaikan segala perkara yang tertunggak dalam MA63 secara berperingkat.

Ismail Sabri yang juga Pengerusi Jawatankuasa Khas MA63 berkata, usaha itu bagi memastikan setiap perjanjian termaktub dalam MA63 dapat dilunaskan demi perubahan besar, termasuk di Sabah.

Beliau berkata, banyak perkara telah dicapai menerusi jawatankuasa khas MA63, termasuk dalam aspek bayaran tunai petroleum daripada Petronas dan cukai jualan ke atas produk petroleum kepada negeri ini yang bernilai hampir RM5 bilion.

Bagaimanapun Ismail Sabri tidak menyatakan bila isu berkaitan bayaran tunai petroleum itu diselesaikan selain jawatankuasa yang dimaksudkan itu sebenarnya ialah Majlis Khas Mengenai MA63 yang ditubuhkan Muhyiddin ketika menjadi Perdana Menteri Kerajaan Perikatan Nasional.

Muhyiddin menubuhkan majlis itu setelah mendapat persetujuan Kabinet pada 9 September 2020. Ismail Sabri adalah Menteri Pertahanan yang dilantik Muhyiddin ketika itu.

Ketika pentadbirannya juga, Muhyiddin mewujudkan portfolio khusus Hal Ehwal Sabah dan Sarawak di dalam Kabinet dengan memberikan jawatan Menteri di Jabatan Perdana Menteri (Hal Ehwal Sabah dan Sarawak) kepada Presiden Parti Bersatu Sabah, Datuk Seri Panglima Dr. Maximus Johnity Ongkili, dan melantik Ahli Parlimen Mukah Datuk Hanifah Hajar Taib sebagai Timbalan Menteri.

Isu mengenai MA63 juga dimasukkan dalam manifesto PN BEST yang antara lain menyebut mengenai usaha memacu pembangunan inklusif Sabah dan Sarawak melalui pelaksanaan Perjanjian Malaysia 1963, selain mengutamakan pengagihan peruntukan pembangunan kepada Sabah dan Sarawak bagi mempercepatkan pembangunan sosioekonomi setempat.

Ketika ceramah mega Perikatan Nasional di Taman Keramat di dalam kawasan Parlimen Gombak, semalam (14 November 2022), Muhyiddin turut menyentuh mengenai wilayah Sabah dan Sarawak serta MA63.

Menurut Muhyiddin semalam sudah bertahun-tahun sejak Malaysia ditubuhkan, kerajaan Barisan Nasional tidak dapat menyelesaikan masalah yang dihadapi oleh Sabah dan Sarawak, khususnya berkaitan Patronas

“Sebab kedua-dua Sabah dan Sarawak ada mengeluarkan minyak dan gas dan yang menguruskannya ialah Petronas. Tetapi tuntutan oleh kerajaan kedua-dua buah negeri pada kerajaan Barisan Nasional dulu tidak dapat ditunaikan.

“Sekarang ini saya dah selesaikan masalah itu. Dalam hanya kurang daripada setahun, we settle the problem. Hari ini Sabah dan Sarawak sudah dapat sebahagian penting dalam perjanjian itu (MA63) yang telah ditunaikan oleh kerajaan Perikatan Nasional waktu saya mentadbirkan negara.

“Dia (Sabah dan Sarawak) dapat duit banyak. Dah lah dia kaya dengan minyak… dengan ada usaha kita (Kerajaan Perikatan Nasional) menyelesaikan masalah Petronas… dia dapat dua tiga empat bilion tambahan setahun.

“Saya menubuhkan Kementerian Hal Ehwal Sabah dan Sarawak…. kerana sahabat kita di Sabah dan Sarawak juga memerlukan pembangunan. Jadi dengan ada peruntukan itu sebahagian masalah yang mereka hadapi selesai,” kata Muhyiddin lagi.


“Kenapa perlu rayu jika digantung, dipecat tidak ikut prosedur : bekas ketua UMNO

Bekas ketua UMNO bahagian Tebrau, Datuk Maulizan Bujang mempersoal keterbukaan UMNO untuk menerima kembali ahli yang dikenakan tindakan disiplin iaitu dipecat atau digantung daripada parti.

Beliau turut menegaskan kewajaran terhadap ahli yang dikenakan tindakan disiplin tanpa mengikut prosedur namun kini perlu membuat rayuan.

“Kenapa perlu buat rayuan jika proses penggantungan dan pemecatan dibuat tidak mengikut prosedur? Saya tidak pernah dipanggil oleh Lembaga Disiplin parti sebelum digantung.

“Saya menjadi ahli UMNO dan aktif semenjak umur saya 17 tahun dan amat menyayangi parti UMNO yang banyak berjasa kepada agama, bangsa dan negara,” katanya, lapor Sinar Harian.

Semalam, Zahid dilaporkan berkata, parti itu UMNO sedia untuk menerima kembali ahli yang dikenakan tindakan disiplin iaitu dipecat atau digantung daripada parti.

Bekas ADUN Tiram itu berkata, beliau juga tidak pernah mengkhianati atau melakukan sabotaj parti malah bertungkus lumus untuk memenangkan parti dalam setiap pilihan raya.

Awal tahun ini, Maulizan bersama tiga lagi pemimpin UMNO digantung keahlian selama enam tahun.

Mereka ialah Ahli Parlimen Sembrong yang juga bekas naib presiden, Datuk Seri Hishammuddin Hussein; bekas ketua penerangan, Shahril Sufian Hamdan dan bekas Ketua UMNO Bahagian Jempol, Datuk Seri Mohd Salim Sharif.

Sementara, bekas pengerusi UMNO Selangor, Tan Sri Noh Omar dan bekas Ahli Parlimen Rembau, Khairy Jamaluddin dipecat kerana didakwa melanggar disiplin parti sewaktu kempen PRU-15.

Dalam pada itu Maulizan berkata, kebanyakan nama besar yang dipecat dan digantung adalah kerana tidak sehaluan dengan Presiden UMNO, Datuk Seri Ahmad Zahid Hamidi.

“Pemecatan serta penggantungan adalah untuk membolehkan Presiden UMNO menang tanpa bertanding dalam pemilihan parti dan menggunakan Perhimpunan Agung UMNO (PAU) untuk menyokong hasrat presiden.

“Bagaimanapun, isu pokok yang melanda UMNO masa kini ialah soal kepimpinan yang ditolak rakyat dan majoriti ahli UMNO serta orang Melayu ekoran keputusan keputusan yang dibuat tidak selari dengan kehendak mereka,” katanya.

Selain itu Maulizan menyifatkan sebilangan besar orang Melayu tidak boleh menerima kehadiran DAP namun kini kepimpinan UMNO kelihatan begitu gembira menjadi penumpang dalam kerajaan yang diterjui PKR-DAP itu.

“Sebilangan besar orang Melayu juga tidak boleh menerima kehadiran DAP yang masih angkuh apabila tidak mahu memohon maaf kepada orang Melayu atas apa yang dilakukan sepanjang lebih 60 tahun terutamanya peristiwa 13 Mei 1969 apatah lagi perjuangan menuntut hak kesamarataan yang masih didokong hingga sekarang.

“Saranan Pemuda UMNO juga ditolak mentah mentah oleh presiden kerana beliau seolah olah menjadi jurucakap DAP,” katanya.

Beliau turut melahirkan kesedihannya melihat parti yang disanjungnya sejak muda lagi sudah berubah.

“UMNO di bawah kepimpinan sekarang tidak lagi sama dengan UMNO yang dahulu. Keramatnya yang sering diperkatakan dahulu semakin pudar.

“Amat menyedihkan. Ubahlah sebelum semakin rebah,” katanya.


Bekas diplomat, anak didakwa edar ganja bawah Akta 39B

seorang bekas diplomat dan anak lelakinya dihadapkan ke Mahkamah Majistret Bentong hari ini atas pertuduhan mengedar dadah jenis ganja dan memiliki minyak ganja, dua minggu lepas.

Datuk Zainal Abidin Alias, 78, dan Mohamed Rizal, 53, didakwa bersama-sama mengedar ganja seberat 1,020 gram di sebuah rumah di Kampung Sum-Sum Hilir, Janda Baik, di sini pada 6.10 petang, 21 Mei lepas, lapor Bernama.

Pertuduhan dikemukakan mengikut Seksyen 39B (1)(a) Akta Dadah Berbahaya (ADB) 1952 dibaca bersama Seksyen 34 Kanun Keseksaan yang membawa hukuman mati mandatori, jika sabit kesalahan.

Tiada pengakuan direkodkan dari kedua-dua tertuduh selepas pertuduhan dibacakan di hadapan Majistret Shahrul Ekhsan Hasim kerana kes hukuman mati di bawah bidang kuasa Mahkamah Tinggi.

Bagi pertuduhan menyimpan minyak ganja seberat 60 mililiter, dua beranak itu mengaku tidak bersalah atas kesalahan itu yang didakwa dilakukan di tempat dan masa sama.

Mereka dituduh melakukan perbuatan itu mengikut Seksyen 9(1)(b) ADB 1952 yang boleh dihukum di bawah Seksyen 9(2) akta sama iaitu penjara tidak lebih lima tahun atau denda sehingga RM20,000 atau kedua-duanya, jika sabit kesalahan.

Mohamed Rizal juga berdepan pertuduhan menggunakan dadah jenis THC di pejabat narkotik, Ibu Pejabat Polis Daerah Bentong pada 8.40 malam, 23 Mei lepas.

Dia mengaku tidak bersalah atas pertuduhan itu yang dikemukakan mengikut Seksyen 15(1)(a) ADB 1952 yang boleh dihukum di bawah Seksyen 15(1) akta sama yang membawa hukuman denda maksimum RM5,000 atau penjara sehingga dua tahun dan pengawasan sehingga tiga tahun, jika sabit kesalahan.

Pendakwaan kes dikendalikan Pengarah Pendakwaan Pahang Mohammad Khalid Ab Karim dan Timbalan Pendakwa Raya Hayda Faridzal Abu Hassan serta S. Punitha manakala tertuduh diwakili barisan peguam Rahmat Hazlan, Tania Scivetti dan Kamil Azman.

Pihak pendakwaan tidak menawarkan jaminan kepada kedua-dua tertuduh kerana pertuduhan di bawah Seksyen 39B merupakan kesalahan tidak boleh dijamin.

Mahkamah menetapkan sebutan semula kes pada 13 Jun.


PN dijangka umum calon Ketua Menteri esok: Hamzah

Dijangkakan esok Perikatan Nasional (PN) bakal mengumumkan Ketua Menteri Melaka sekiranya memenangi Pilihan Raya Negeri pada 20 November ini, kata Setiausaha Agung Bersatu Datuk Seri Hamzah Zainuddin lapor Bernama.

Setakat ini hanya PN yang masih belum mengumumkan calon Ketua Menteri yang akan dilantik sekiranya berjaya membentuk kerajaan negeri.

Barisan Nasional (BN) sebelum ini mengumumkan bekas Ketua Menteri, Datuk Seri Sulaiman Md Ali sebagai calon Ketua Menteri manakala Pakatan Harapan (PH) pula menamakan Adly Zahari yang juga bekas Ketua Menteri sebelum ini.

Terdahulu, Pengerusi PN Tan Sri Muhyiddin Yassin pada sidang medianya berkata, calon bagi jawatan Ketua Menteri Melaka akan dipilih daripada Bersatu.

Muhyiddin berkata, PN akan mengumumkan nama calon berkenaan beberapa hari sebelum hari pengundian pada 20 Nov.

Selain calon Bersatu, PN juga diwakili PAS dan Gerakan, pada PRN Melaka.

“Mengambil kira Bersatu yang mempunyai jumlah calon terbanyak, jawatan berkenaan akan diberikan kepada seorang daripada Bersatu,” katanya.


COVID-19: Sekolah diarah perketat SOP

Kementerian Pendidikan sekali lagi mengarahkan semua sekolah memperketatkan prosedur operasi standard (SOP) bagi mengekang penularan COVID-19 di kalangan institusi pendidikan, terutama pelajar.

Pada masa sama, ibu bapa diingatkan supaya menasihati anak-anak mereka supaya mengambil langkah keselamatan dan menitik berat SOP sepanjang berada di sekolah.

Menteri Kanan (Pendidikan), Datuk Radzi Jidin, berkata pihaknya akan merujuk Pejabat Kesihatan Daerah untuk mendapatkan sebarang pandangan dan langkah yang perlu diambil jika wujud sebarang masalah berkaitan COVID-19.

“Dalam konteks COVID-19, seperti saya jelaskan sekiranya berlaku apa-apa, kita merujuk kepada Pusat Kesihatan Daerah kerana pihak berkenaan lebih pakar. Apa saja pandangan, kita di Kementerian Pendidikan (KPM) akan mematuhi nasihat berkenaan demi keselamatan anak-anak.

“Apa yang penting, ibu bapa harus mengingatkan anak-anak mematuhi SOP. Kami juga memberi penekanan pematuhan ini kepada seluruh warga sekolah termasuk guru,” katanya selepas Majlis Pelancaran Gerakan Masa: ‘Terima Kasih Cikgu” sempena Sambutan Tema Hari Guru Peringkat Kebangsaan Kali Ke-50 Tahun 2021, pada Ahad.

Radzi berkata, pihaknya mengakui sekarang waktu sukar untuk warga Kementerian Pendidikan, tetapi pihaknya berjaya menanganinya dengan baik.

“Ini satu masa yang sukar, namun Alhamdulillah kita melihat bagaimana peperiksaan Sijil Pelajaran Malaysia (SPM) berjalan lancar apabila SOP dipatuhi dengan baik. Pada masa sama, kita dapat meneruskan sesi persekolahan dalam keadaan selamat,” katanya.


Jepun berdepan krisis Covid-19 paling buruk

Jepun sedang berdepan situasi paling serius sejak pandemik Covid-19 bermula di negara itu, kata penasihat utama kesihatannya sambil menggesa kerajaan memberi mesej yang jelas dan kukuh mengenai risiko bakal dihadapi termasuk dalam sistem kesihatan.

Semalam negara itu melaporkan jangkitan baharu melebihi 10,000 kes buat pertama kali, lapor stesen televisyen Nippon TV, selepas pihak berkuasa tempatan Tokyo – tuan rumah Sukan Olimpik 2020 – merekodkan 3,865 jangkitan baharu.

Sementara penganjur acara sukan itu pula memaklumkan 24 kes baharu Covid-19 dikesan, termasuk tiga membabitkan atlet, menjadikan keseluruhannya 193 kes sejak 1 Julai lalu.

Jurucakap Tokyo 2020, Masa Takaya berkata dua atlet dalam dua acara sukan membabitkan peserta luar negara dijangkiti Covid-19 telah dimasukkan ke hospital, semalam, tetapi tahap jangkitan mereka tidak serius.

“Krisis terbesar ialah masyarakat tidak mempunyai perasaan untuk berkongsi risiko. Jumlah di Tokyo yang melepasi 3,000 kes dan keadaan ini memberi kesan apabila diumum.

“Kita mahu kerajaan menghantar isyarat jelas dan kuat mengenai kesan jangkitan itu kepada masyarakat,” kata Ketua Penasihat Kesihatan Jepun Shigeru Omi kepada jawatankuasa Parlimen negara itu.

Jumlah peningkatan kes baharu itu memberi kesan tambahan kepada acara sukan Olimpik yang diadakan dengan langkah ketat, termasuk melarang kehadiran penonton.

Omi berkata vaksinasi membantu mengekang penularan virus Covid-19, tetapi banyak lagi faktor yang mengancam akan menyebabkan peningkatan jangkitan termasuk kewujudan varian Delta yang sangat mudah tersebar.

Hanya sekitar 26.5 peratus daripada populasi Jepun menerima suntikan vaksin sepenuhnya.

Tokyo diletakkan pada Tahap 4 darurat tetapi kebanyakan langkah sekatan yang dibuat gagal mengekang penularan Covid-19 setelah kewujudan varian Delta. – Agensi


Kenapa harga ayam meningkat?

Tahukah anda lima tahun lalu kajian  Kementerian Pertanian dan Industri Asas Tani mengatakan rakyat Malaysia kebanyakannya memilih ayam untuk sumber protein dan memakan sejumlah 1.8 juta ekor ayam.

Selain ayam, masyarakat negara ini juga memakan telur sebanyak 2.8 juta biji sehari. Ayam menjadi pilihan rakyat memandangkan ia merupakan sumber protein yang murah berbanding sumber lain.

Sudah tentu jumlah ini meningkat melebihi angka 2 juta ekor tahun ini selepas mengambil kira pertambahan jumlah penduduk dan permintaan tinggi terhadap makanan berasaskan ayam.

Kebanyakan masyarakat mengambil protein ayam kerana ketika itu harga ayam masih dikategorikan sebagai murah, berbanding sumber protein lain seperti ikan dan daging.

Mengikut data Jabatan Perkhidmatan Veterinar, harga ayam standard paling rendah di peringkat runcit yang pernah direkodkan pada tahun 2016 adalah sekitar RM6.15 sekilogram.

Tahun ini, ketika rakyat secara perlahan-lahan cuba bangkit daripada ‘kemusnahan’ yang berlaku selama hampir tiga tahun angkara Covid-19, isu ayam sekali lagi menjadi perbincangan utama.

Dari peringkat penternak, sehinggalah kepada pemborong, peruncit dan pengguna, masing-masing mempunyai alasan untuk mengeluh. Ramai Isunya cuma satu iaitu bekalan makin kurang, menyebabkan harga terus melambung melepasi harga siling yang ditetapkan.

Dalam pada itu,  Jabatan Perangkaan Malaysia, Malaysia semakin bergantung kepada produk makanan import dan mengalami defisit perdagangan bagi produk itu.

Nisbah pergantungan import meningkat kepada 13.7 peratus pada 2015, meningkat daripada 7.4 peratus pada 1987.

Pada tahun 2020, antara bahan makanan yang Malaysia bergantung kepada import ialah mangga (86.2 peratus diimport), kobis bulat (63.6 peratus), sotong (52.5 peratus), daging kambing (90.4 peratus), daging lembu (78.1 peratus) dan susu segar (53.5 peratus).

Bagaimanapun, Malaysia dianggap mampu menampung bekalan sendiri bagi daging ayam, dengan mengeluarkan kira-kira 98.2 peratus daripada keperluan domestiknya.

Walaupun Malaysia mengeluarkan daging ayam yang mencukupi untuk keperluan tempatannya, industri penternakan ayam sangat bergantung kepada makanan ayam yang diimport.

Hampir semua bijirin yang diperlukan untuk membuat makanan ayam diimport dari Amerika Syarikat (AS) dalam dolar AS dan terdedah kepada turun naik mata wang.

Malaysia mengimport kira-kira 80 peratus jagung bijirinnya dari Brazil dan Argentina, manakala 96 peratus kacang soya berasal dari Argentina.

Persekutuan Persatuan Peladang Ternakan Malaysia (FLFAM) menyatakan bekalan terganggu berikutan keadaan cuaca buruk di negara pembekal, sementara pemerintah di sana mengaitkan perkara itu dengan perubahan iklim.

Ini menyebabkan harga bijirin meningkat, melonjakkan kos bagi penternak ayam, yang sudah pun mengalami kejatuhan ringgit.

Kementerian Pertanian dan Industri Makanan menganggarkan harga jagung bijirin sudah meningkat dari RM500 satu tan kepada RM1,900 satu tan dalam beberapa keadaan.

Malah Kementerian Perdagangan Dalam Negeri dan Hal Ehwal Pengguna menyatakan kenaikan mendadak pada kos jagung dan makanan kacang soya mengakibatkan kenaikan 70 peratus kos penternakan ayam.

Pun begitu, kerajaan mengawal harga barangan makanan utama dan sudah menetapkan harga siling untuk ayam.

Bagi memastikan ini, ia memberikan subsidi makanan ayam kepada penternak, pada kadar 60 sen sekilogram.

Bagaimanapun, beberapa penternak mengadu bahawa terdapat kelewatan pada pengeluaran, menyebabkan ayam tidak mendapat jumlah dan kualiti pengambilan makanan yang sama.

Ringgit yang semakin lemah juga bermakna subsidi mungkin tidak mencukupi.


‘Bang Cik’ ditahan terlibat 23 kes pecah tabung surau, masjid di Melaka

Seorang lelaki dikenali sebagai ‘Bang Chik’ ditahan dipercayai terlibat dalam 23 kes jenayah pecah tabung surau dan masjid di sekitar Melaka sejak Januari lepas melibatkan kerugian RM5,650.

Ketua Polis Melaka Datuk Zainol Samah berkata suspek berusia 33 tahun itu ditahan dalam serbuan di sebuah rumah di Pantai Puteri di sini dalam Op Tabung kira-kira 12.15 pagi pada 1 April lepas, lapor Bernama.

Beliau berkata hasil soal siasat yang dijalankan, suspek mengaku melakukan jenayah pecah tabung masjid dan surau di negeri berkenaan melibatkan 16 kes di Melaka Tengah, Alor Gajah (enam kes) dan Jasin (satu kes).

“Beliau melakukan jenayah berkenaan seorang diri antara pukul 12 tengah malam hingga 5 pagi dan turut mengaku terlibat dalam jenayah pecah tabung di beberapa masjid dan surau di Negeri Sembilan.

“Modus operandi kes ini ialah suspek masuk ke dalam masjid atau surau yang kebanyakannya tidak berkunci sebelum bertindak memecahkan mangga tabung yang diikat pada tiang di premis berkenaan,” katanya dalam satu kenyataan di Melaka hari ini.

Beliau berkata hasil siasatan juga mendapati suspek yang tidak bekerja itu menggunakan duit hasil jenayah untuk perbelanjaan harian, membaiki motosikal dan membeli dadah.

Katanya suspek yang ditahan reman sehingga hari ini, turut mempunyai 19 rekod lampau terdiri dari 13 rekod jenayah dan enam rekod dadah.

Zainol berkata kes disiasat di bawah Seksyen 380 Kanun Keseksaan kerana mencuri dalam bangunan dan jika sabit kesalahan, boleh dihukum sehingga 10 tahun penjara dan denda.

Dalam pada itu, beliau berkata jenayah pecah tabung masjid dan surau meningkat sebanyak 24 kes kepada 41 kes dalam tempoh tiga bulan pertama tahun ini berbanding 17 kes dalam tempoh sama tahun lepas.

“Peningkatan kes berkenaan menunjukkan trend yang membimbangkan bagi jenayah pecah tabung masjid dan surau di Melaka.

“Justeru ‘task force’ Op Tabung telah ditubuhkan bagi mengesan suspek terlibat sekali gus membanteras jenayah berkenaan daripada terus meningkat,” katanya.


Malaysia aman selagi badan kehakiman terus kekal bebas

Ahli Parlimen PKR Pasir Gudang, Hassan Abdul Karim berpendapat sistem kehakiman Malaysia perlu terus bebas dan adil supaya negara kekal aman dan rakyat boleh meneruskan kehidupan harian dengan selamat dan tenteram.

Justeru, katanya adalah jelas bahawa sistem pengasingan kuasa antara Eksekutif, Legislatif dan Kehakiman sangat relevan di Malaysia.

“Di Russia dan Ukrine mereka berbalas-balas tembakan roket. Begitu juga di Sudan, puak-puak tentera yang bersengketa sesama sendiri serang menyerang dengan senjata api.

“Tetapi di Malaysia hampir semua pemimpin politik nasional dari pelbagai parti juga turut berperang sesama sendiri menghunus hujah, tuduhan, bersilat lidah dan bertaici hampir setiap hari yang berkesudahan perbalahan jejak sampai ke tangga mahkamah.

“Kerana itu badan kehakiman Malaysia perlu bebas, neutral dan berwibawa. Bukan sahaja adil tetapi kelihatan bersih dan adil. Kalau boleh putih biar lebih putih dari putih sabun dan putih tepung beras atau putih gandum,” katanya hari ini (22 April 2023).

Hassan yang lantang mengkritik pemimpin sendiri dalam Pakatan Harapan (PH) berkata senjata paling ampuh dalam perang politik di Malaysia ialah pendakwaan kes-kes kesalahan jenayah, dan tindakan saman fitnah dalam kes-kes sivil.

“Semasa kerajaan PH berkuasa selama 22 bulan maka dua tokoh dari UMNO-Barisan Nasional (BN) telah didakwa di mahkamah iaitu bekas Perdana Menteri keenam Datuk Seri Najib Razak dan Presiden UMNO, Datuk Seri Ahmad Zahid Hamidi.

“Selepas tumbang kerajaan PH dan naik kerajaan Perikatan Nasional (PN) di bawah pimpinan Tan Sri Muhyiddin Yassin, maka bekas Ketua Menteri Pulau Pinang yang juga bekas Menteri Kewangan, Lim Guan Eng pula diheret dan dituduh ke mahkamah,” katanya.

Menurutnya apabila kerajaan perpaduan yang dipimpin oleh PH dengan Datuk Seri Anwar Ibrahim sebagai Perdana Menteri, maka Muhyiddin pula didakwa di mahkamah.

Katanya kesemua tokoh-tokoh politik nasional ini dituduh di mahkamah di bawah kes rasuah, salah guna kuasa dan pelupusan wang haram yang membawa hukuman penjara dan denda, jika sabit kesalahan.

“Terbuktilah di Malaysia ini semua orang adalah sama rata di bawah undang-undang seperti yang diperuntukkan di dalam Perkara 8 Perlembagaan Persekutuan.

” Bagaimana pula di front litigasi sivil pula? Mahkamah Malaysia sekarang tak cukup tangan untuk menghadapi rangkaian satu demi satu kes-kes saman fitnah yang melibatkan ikan-ikan jerung yang bertelagah sesama mereka di dalam kolam yang sempit ini.

“Walaupun Perkara 10 Perlembagaan Persekutuan memperuntukkan kebebasan bercakap, tetapi saman fitnah yang kadang-kadang menyempitkan ruang demokrasi untuk individu bersuara semakin bercambah subur seperti cendawan tumbuh selepas hujan,” katanya.


Bajet kerajaan PH-BN ibarat ‘selimut yang senteng’: Ketua Pembangkang

Perikatan Nasional (PN) menyifatkan Bajet 2023 kerajaan Pakatan Harapan-Barisan Nasional (PH-BN) adalah seperti ‘selimut yang senteng’ – tutup muka nampak kaki, tutup kaki muka terdedah.

Ketua Pembangkang Datuk Seri Hamzah Zainudin berkata banyak perkara dalam belanjawan tersebut yang kurang dari segi pendekatan untuk menentukan masa depan negara kerana sepatutnya belanjawan itu sesuatu yang boleh melonjakkan pertumbuhan ekonomi dalam negara.

Katanya belanjawan itu sepatutnya membuka peluang pekerjaan kepada rakyat, terutama mereka anak-anak muda, selain berupaya meringankan bebanan rakyat khususnya berkaitan kos sara hidup.

“Apabila mendengar ucapan Tambun (Datuk Seri Anwar Ibrahim) saya agak simpati juga kerana dalam keadaan ekonomi negara kita ini yang agak runcing, begitu juga dengan ekonomi dunia.

“Jadi saya merasakan mungkin ini yang menyebabkan ucapan Tambun pada hari itu adalah sesuatu yang saya beranggapkan seperti ‘bajet selimut yang senteng maksudnya kalau kita tutup muka betis kita terselak. Kalau kita tutup kaki, muka kita terdedah.

“Jadi segala apa yang kita dengar belanjawan ini. seharusnya adalah sesuatu belanjawan yang harus diberikan atau diagihkan secara saksama kepada semua.

“Bukankah matlamat utama sesebuah pembangunan itu adalah untuk memberi nilai tambah dan limpahan yang berganda bagi meningkatkan tahap sosioekonomi dan daya saing negara,” katanya ketika membahas Bajet 2023 di Dewan Rakyat, hari ini (Isnin, 27 Februari 2023).

Pada masa sama, Hamzah yang juga Ahli Parlimen Perikatan Nasional (PN) Larut berkata pembangkang berasa hairan dengan perbezaan ucapan dan teks ucapan disampaikan Anwar ketika membentangkan bajet berkenaan.

“Yang saya hairannya ketika beliau membentangkan ucapan tersebut. Saya nak maklumkan bahawa selepas beberapa minit kita dah dapat (teks ucapan). Dan kita boleh ikut teks ucapan yang telah pun disediakan.

“Dan ketika itu kita rasa amat hairan… yang mana satu? Apakah yang dibaca oleh Tambun sendiri ataupun teks yang diberikan kepada kita? Dan sebab itu saya ingin persoalkan di sini kenapa perkara ini boleh berlaku?

“Kerana bukankah belanjawan itu sepatutnya berdasarkan kepada realiti yang ada di hadapan kita. Kalau ianya berdasar kepada realiti, teks yang sepatutnya yang diberikan kepada kita itu adalah sesuatu yang melambangkan kepentingan semua pihak.

“Tapi apabila kita dengar ada perkara-perkara yang kurang sana, kurang sini… maka saya terpaksa membangkitkan isu ini kerana saya percayal di mana kita nak merangka dokumen yang begitu besar untuk negara kita ini sudah tentu ia perlu memakan masa dan penelitian 100 peratus.

“Namun, ramai, termasuk penganalisis yang agak keliru mendengar ucapan (Anwar) berbanding teks yang telah pun disediakan,” katanya.


AS pecah rekod, catat lebih setengah juta kes baharu Covid-19

Dengan lebih 580,000 kes positif Covid-19, Amerika Syarikat (AS) memecahkan rekodnya sendiri pada Khamis, mengatasi jumlah kes tertingginya sehari sebelum itu.

Menurut pangkalan data The New York Times, negara itu mencatat 488,000 kes baharu pada Rabu, hampir dua kali ganda daripada jumlah tertinggi berbanding musim sejuk lalu, tetapi meningkat kepada lebih 580,000 pada Khamis.

Peningkatan jumlah jangkitan baharu setiap hari adalah petanda bahawa virus Covid-19, terutama varian Omicron dan Delta, menular dengan pantas, tatkala dunia memasuki tahun ketiga pandemik.

Kemasukan ke hospital dan kematian bagaimanapun, tidak mengikut rentak peningkatan, satu lagi petanda bahawa varian Omicron membawa jangkitan ringan, berbanding Delta yang menyebabkan jangkitan teruk.

Dalam dua minggu lalu, kematian menurun sebanyak lima peratus, dengan purata kes harian sebanyak 1,221, manakala kemasukan ke hospital meningkat hanya 15 peratus kepada purata 78,781 pesakit sehari.

Di beberapa negara, syarikat penerbangan membatalkan beribu-ribu penerbangan, menyebabkan bakal pengembara terkandas, manakala yang lain menunggu dalam barisan selama berjam-jam untuk menjalani ujian saringan Covid-19.

Pusat Kawalan dan Pencegahan Penyakit (CDC) AS berkata mereka sedang memantau 86 kapal persiaran yang telah melaporkan kes Covid-19.

Majoriti rakyat Amerika, atau 62 peratus daripada populasinya telah lengkap divaksinasi, termasuk 68.8 juta yang telah menerima dos penggalak, menurut pangkalan data The New York Times.

Walaupun beberapa data dari negara lain menunjukkan jangkitan varian Omicron adalah kurang, masih terlalu awal untuk mengukur kesannya di seluruh AS, terutama memandangkan kadar vaksinasinya yang tidak sekata, kata Pengarah CDC Rochelle Walensky.


Pemandu e-hailing mengaku tidak bersalah tikam bekas teman wanita

Seorang pemandu e-hailing mengaku tidak bersalah di Mahkamah Sesyen Johor Bahry hari ini (5 September) atas dua pertuduhan menikam bekas teman wanitanya dengan pisau dan menyebabkan kecederaan parah, akhir bulan lalu.

Mohamad Noor Faiz Md Hairi, 30, membuat pengakuan itu selepas pertuduhan dibacakan kepadanya oleh jurubahasa mahkamah di hadapan hakim Siti Noraida Sulaiman.

Mengikut pertuduhan pertama, lelaki itu dituduh menikam dengan pisau yang boleh menyebabkan kematian terhadap Sheery Hazmah Yasib, 34, menurut Bernama.

Dia didakwa mengikut Seksyen 307 (1) Kanun Keseksaan yang jika sabit kesalahan boleh dipenjara 10 tahun dan denda. Jika menyebabkan cedera pada mana-mana orang, boleh dipenjara maksimum 20 tahun.

Bagi pertuduhan kedua, tertuduh didakwa dengan sengaja menyebabkan kecederaan parah ke atas mangsa menggunakan sebilah pisau yang boleh menyebabkan kematian dan dia didakwa mengikut Seksyen 326 kanun sama, membawa hukuman penjara maksimum 20 tahun dan denda atau sebat jika sabit kesalahan.

edua-dua kesalahan tersebut dilakukan di Pangsapuri Meridin Bayview, Taman Sierra Perdana, dekat Masai, pada 12.57 tengah hari, 31 Ogos lepas.

Mahkamah membenarkan Mohamad Noor Faiz diikat jamin RM20,000 bagi kedua-dua pertuduhan dengan seorang penjamin.

Tertuduh juga tidak dibenarkan mengganggu mangsa serta saksi pendakwaan, diarah melapor diri di balai polis berdekatan setiap 1 hari bulan sehingga kes selesai dan menyerahkan pasport kepada mahkamah.

Siti Noraida menetapkan 6 Nov ini untuk pengurusan kes termasuk lantikan peguam, serahan dokumen serta laporan perubatan.

Pendakwaan dijalankan Timbalan Pendakwa Raya Noor Idayu Salim manakala tertuduh tidak diwakili peguam.


50 kakitangan kesihatan Indonesia kumpulan pertama terima dos ketiga

Indonesia mula memberi suntikan dos ketiga vaksin Covid-19 kepada kakitangan kesihatannya yang telah menerima dua dos Sinovac, dalam usaha negara itu untuk mematahkan rantaian jangkitan baharu dan kematian disebabkan varian Delta yang cepat merebak.

Seramai 50 profesor dan doktor dari Fakulti Perubatan Universiti Indonesia dan Hospital Dr Cipo Mangunkusumo di Jakarta menjadi kumpulan pertama yang diberi suntikan vaksin Moderna di hospital itu, semalam.

Mereka sebelum ini masing-masing telah menerima dua dos suntikan Sinovac.

Indonesia, yang telah mengatasi India sebagai titik panas baharu pandemik Covid-19 di Asia, menyaksikan peningkatan jangkitan di kalangan pekerja kesihatan – sesetengahnya menyebabkan kematian – walaupun mereka telah diimunisasi sepenuhnya dengan vaksin Sinovac. Ini memberi tekanan tambahan kepada pihak hospital dan sistem kesihatan negara itu.

Sekurang-kurangnya 1,245 kakitangan perubatan Indonesia dilapor meninggal dunia akibat jangkitan Covid-19 sehingga Selasa lalu, kata data diterbitkan LaporCovid-19.

Menteri Kesihatan Republik Indonesia Budi Gunadi Sadikin pada taklimat kepada media asing memberitahu bahawa pemberian dos ketiga itu telah disetujui oleh Kumpulan Penasihat Teknikal mengenai Imunisasi (ITAGI).

Memetik kes kakitangan kesihatan di Hospital Dr Cipto Mangunkusumo, beliau menyatakan bahawa doktor dan jururawat yang diinokulasi dengan vaksin Sinovac tidak mempunyai gejala ketika mereka dijangkiti Covid-19, dan ini mengurangkan keperluan untuk dimasukkan ke hospital.

Dalam kenyataan berasingan, Budi Gunadi berkata tempoh masa yang diambil untuk memberi suntikan ketiga kepada semua kakitangan perubatan adalah lebih pendek.

“Suntikan sebelum ini mengambil masa lapan minggu bagi 1.5 juta orang. Saya harap suntikan ini lebih cepat kerana ia membabitkan hanya satu suntikan,” katanya.

Republik Indonesia – negara keempat di dunia paling ramai penduduk – menerima 4.5 juta dos Moderna dari Amerika Syarikat di bawah kemudahan COVAX.

Jurucakap Kementerian Kesihatan, Dr Siti Nadia Tarmizi berkata vaksin kepada kakitangan kesihatan itu akan diedarkan ke seluruh wilayah secepat mungkin.

Indonesia kini mengikut langkah beberapa negara lain, termasuk Turki dan Emiriah Arab Bersatu, yang telah memberi suntikan dos ketiga kepada penerima vaksin buat China.

Langkah itu susulan kebimbangan vaksin buatan China kurang berkesan dalam melawan virus Covid-19, terutama varian Delta.

Republik Indonesia yang melaporkan 54,517 kes baharu pada Jumaat, diletakkan sebagai negara pertama mencatat jumlah jangkitan harian tertinggi di dunia berdasarkan laporan di dalam lama sesawang https://www.worldometers.info/coronavirus/.

Varian Delta yang pertama kali ditemukan di India kini sudah menular di 13 wilayahnya, termasuk lima di wilayah paling padat penduduk di Pulau Jawa. – Agensi


Ringgit susut berbanding dolar

Ringgit susut berbanding dolar Amerika Syarikat (AS) dalam sesi dagangan awal pada Rabu, di tengah-tengah data bercampur-campur di AS dan pembetulan teknikal membabitkan pasaran penanda aras utamanya, kata penganalisis.

Pada 9 pagi ini, ringgit berada di paras 4.1800/1830 berbanding dolar AS daripada 4.1785/1830 pada akhir dagangan semalam, lapor Bernama.

Sehubungan itu, prestasi ringgit berbanding dolar AS dijangka mengalami pembetulan teknikal hari ini berikutan peningkatan unit tempatan berkenaan sejak beberapa hari lepas, kata Ketua Ahli Ekonomi Bank Islam Malaysia Bhd, Mohd Afzanizam Abdul Rashid.

“Pasaran agak suram berikutan tiada banyak pergerakan di pasaran walaupun perkembangan membabitkan varian Omicron Covid-19 itu agak menggalakkan,” katanya.

Pada masa ini, beliau menjangkakan paras rintangan dan sokongan terhadap unit tempatan itu berada pada sekitar RM4.1862 dan RM4.1498.

Sementara itu, ringgit diniagakan bercampur-campur berbanding kelompok mata wang utama lainnya.

Ia mengukuh berbanding pound Britain kepada 5.6158/6199 daripada 5.6188/6249 pada akhir dagangan Selasa dan naik berbanding euro kepada 4.7280/7314 daripada 4.7355/7406.

Bagaimanapun, ringgit susut berbanding yen kepada 3.6402/6431 daripada 3.6401/6444 dan rendah berbanding dolar Singapura kepada 3.0865/0889 daripada 3.0860/0898, sebelum ini.


Kematian jurulatih penerbangan berpunca cedera di tengkuk, dada

Keputusan bedah siasat jurulatih penerbangan Fajim Juffa Mustafa Kamal yang maut dalam nahas pesawat ringan di Jalan Dr Nazrin Shah, Sungai Rokam, Medan Gopeng di sini malam tadi, disebabkan kecederaan pada tengkuk dan dada.

Ketua Polis Perak Datuk Mior Faridalathrash Wahid dalam kenyataan ringkas berkata kecederaan itu adalah disebabkan kemalangan aviasi, lapor Bernama.

Dalam insiden kira-kira 8 malam itu, Fajim Juffa Mustafa Kamal, 52, dari Semenyih, Selangor maut manakala Muhammad Din Fikri Zainal Abidin, 62, dari Bukit Damansara, Kuala Lumpur cedera, yang sebelum itu kedua-dua jurulatih penerbangan tersebut dilaporkan berlepas dari sekolah latihan kapal terbang yang terletak berhampiran sebelum kejadian berlaku.

Sementara itu, bapa saudara mangsa yang dikenali sebagai Radzi, 50, ketika ditemui di Jabatan Forensik, Hospital Raja Permaisuri Bainun di sini berkata Allahyarham Fajim Juffa dijangka akan dikebumikan di Semenyih, Selangor berhampiran kediaman mangsa.

Radzi berkata Allahyarham akan disembahyangkan di Surau Al-Kauthar, Bandar Tasik Kesuma namun lokasi tanah perkuburan masih belum diketahui.

Sejak awal pagi tadi, ahli keluarga serta rakan-rakan Allahyarham turut hadir menanti proses bedah siasat selesai dijalankan.


Individu lengkap vaksin boleh melancong ke Phuket

Individu dari seluruh dunia yang sudah lengkap divaksin boleh menempah percutian ke Phuket yang bermula pada minggu lepas.

Pihak Berkuasa Thailand mengumumkan, skim ‘sandbox’ kini sudah diperluaskan bagi 80 negara.

“Ini bermaksud, Thailand sekarang bersedia untuk menerima kedatangan pelancong dari seluruh dunia untuk mengunjungi pulau percutian itu,” katanya dalam satu kenyataan.

Jurucakap Kementerian Luar, Tanee Sangrat memaklumkan bagi kanak-kanak, sekiranya mereka belum divaksin masih boleh mengunjungi pulau berkenaan bersama ibu bapa yang sudah lengkap divaksin.

Sebelum ini, skim ‘sandbox’ sudah berjaya menarik lebih 38,000 pelancong ke Phuket dengan menjana pendapatan melebihi AS$66.67 juta (RM278.87 juta).

Bagaimanapun, pengendali agensi pelancongan menggesa pihak kerajaan untuk melonggarkan syarat kemasukan bagi meningkatkan lebih banyak jumlah pelancong.

Jika kelonggaran tersebut diberikan, ia akan membolehkan pelancong dari Malaysia dan Indonesia untuk mengunjungi Phuket.

Sebelum ini, pelancong Malaysia mewakili jumlah kedua tertinggi melawat Thailand dengan lebih empat juta pelancong pada tahun 2019.

Pihak berkuasa Thailand juga akan membuka kembali lima destinasi lain, termasuk ibukota Bangkok melalui skim ‘sandbox’ bermula November ini dan diikuti 20 destinasi lain pada bulan Disember selepas kadar vaksinasi meningkat.


Tommy Thomas mungkin langgar banyak undang-undang: Laporan

Tan Sri Tommy Thomas tidak mempunyai pengalaman untuk mengendalikan Jabatan Peguam Negara (AGC) dan satu-satunya penyelesaian yang diambilnya untuk menangani kelemahannya ialah melantik peguam luar, menurut laporan pasukan petugas khas mengenai buku bekas Peguam Negara (AG) itu yang didedahkan.

Laporan 822 muka surat itu dibentangkan kepada Kabinet pada 30 September lalu selepas pasukan petugas itu menyelesaikan siasatan terhadap dakwaan dalam buku Thomas bertajuk “My Story: Justice in the Wilderness”.

Pasukan petugas itu melaporkan bahawa Thomas tidak mampu mengendalikan AGC.

“Walaupun dia layak secara sah untuk dilantik sebagai Peguam Negara, dia tidak mempunyai pengalaman dan kemahiran pengurusan untuk mengetuai atau bertanggungjawab di sebuah jabatan kerajaan yang besar seperti AGC, dengan lebih 2,000 pegawai undang-undang dan ramai kakitangan sokongan.

“Walaupun Thomas mengkritik apa yang dia anggap sebagai kekurangan pengalaman pegawai undang-undang dalam bidang undang-undang tertentu dan kekurangan komitmen mereka dalam kerja mereka, dia tidak mengambil atau memulakan apa-apa langkah untuk memperbaiki kelemahan ini – satu-satunya langkah yang dia ambil ialah pilihannya melantik peguam luar atas perbelanjaan Kerajaan Persekutuan,” kata laporan itu.

Terdahulu, susulan pembentangan Laporan Pasukan Petugas Khas Siasatan ke atas Dakwaan-Dakwaan Dalam Buku Bertajuk “My Story: Justice in The Wilderness” tulisan Tommy Thomas, kerajaan bersetuju menyahklasfikasikan dan mendedahkan laporan tersebut kepada umum.

Laporan itu menyatakan bahawa dalam siasatan yang bermula pada 23 Disember 2021 hingga 22 Ogos tahun ini, pasukan petugas mengumpulkan maklumat yang banyak sebelum menulis laporan itu.

“Kami mengadakan perbincangan perundingan dengan individu dan mereka yang dianggap oleh pasukan petugas itu sebagai pihak berkepentingan, agensi kerajaan atau orang yang boleh memberikan maklumat dan dokumen berkaitan, termasuk laporan polis yang dibuat terhadap Tan Sri Tommy Thomas berkaitan dakwaannya dalam bukunya.

“Secara keseluruhannya, terdapat 19 sesi perbincangan perundingan melibatkan 15 individu dan pihak berkaitan. Pada 5 Januari, Thomas menyatakan dalam surat bahawa dia tidak akan bekerjasama dengan pasukan petugas itu,” kata laporan itu menurut TheStar.

Pasukan petugas khas membahagikan semua dakwaan yang diterbitkan dalam buku itu kepada empat isu.

“Selepas perbincangan lanjut, terdapat empat isu utama iaitu: badan kehakiman; pendedahan maklumat dan rahsia kerajaan; tindakan tidak dibenarkan, salah guna kuasa dan kecuaian profesional; dan kenyataan berbaur hasutan,” kata laporan itu.

Di bawah “kehakiman”, pasukan petugas itu menyenaraikan, antara lain campur tangan eksekutif dalam pelantikan hakim, forum dan hakim yang terlalu rapat dengan eksekutif atau terikat kepada eksekutif.

Di bawah “tindakan yang tidak dibenarkan, penyalahgunaan kuasa dan kecuaian profesional”, Thomas didakwa telah bertindak melebihi kuasa dalam kes Equanimity (kapal layar besar yang dahulunya dimiliki oleh ahli perniagaan dalam buruan Jho Low) dan mendedahkan maklumat mengenai kes Goldman Sach.

“Daripada analisis dan pemerhatian kami terhadap dakwaan ini dan maklumat serta dokumen yang disediakan kepada kami, kami berpendapat bahawa terdapat kemungkinan pelanggaran undang-undang dan peraturan berikut: Seksyen 124I dan 203A Kanun Keseksaan, Seksyen 23 Kanun Keseksaan Malaysia, Akta Suruhanjaya Rasuah, Seksyen 8 Akta Rahsia Rasmi 1972, Seksyen 4 Akta Hasutan 1948 dan peraturan, prosedur dan pekeliling kerajaan.

“Campur tangan eksekutif dalam pelantikan hakim dan kesannya terhadap kebebasan kehakiman secara amnya, pendedahan maklumat dan rahsia kerajaan tanpa kebenaran, penyalahgunaan kuasa, tindakan yang diambil melebihi kuasa dan kecuaian profesional,” kata laporan itu.

Pasukan petugas itu dipengerusikan oleh Penasihat Undang-undang Sarawak Datuk Seri Fong Joo Chung, dan mempunyai tujuh anggota lain yang dilantik mengikut kepakaran mereka dalam pelbagai perkara.

Diterbitkan tahun lalu, buku Thomas dikecam pelbagai pihak termasuk Jabatan Peguam Negara sekarang, peguam, ahli politik dan sebilangan orang awam kerana didakwa mengandungi unsur hasutan, penghinaan dan fitnah.


Agihan keuntungan Tabung Haji 3.1 peratus bagi tahun 2022

Lembaga Tabung Haji (TH) hari ini mengumumkan agihan keuntungan 3.1 peratus selepas zakat bagi tahun kewangan 2022.

Menteri di Jabatan Perdana Menteri (Hal Ehwal Agama) Datuk Mohd Na’im Mokhtar ketika mengumumkan perkara itu berkata agihan keuntungan berkenaan melibatkan jumlah sebanyak RM2.65 bilion dan akan memberi manfaat kepada lebih 8.7 juta pendeposit TH, menurut laporan Bernama.

Beliau turut mengumumkan TH mencatatkan pendapatan kasar RM3.8 bilion bagi tahun 2022 berbanding RM3.72 bilion pada tahun 2021.

“Agihan keuntungan ini adalah kompetitif mengambil kira antara lainnya kadar agihan bagi tahun 2022 adalah lebih tinggi daripada purata kadar deposit tetap perbankan Islam bagi tempoh 12 bulan, iaitu 2.34 peratus, dan zakat telah dilunaskan bagi pihak pendeposit,” katanya pada sidang media di sini hari ini.

Turut hadir Pengerusi TH Tan Sri Azman Mokhtar dan Pengarah Urusan Kumpulan yang juga Ketua Pegawai Eksekutif TH Datuk Seri Amrin Awaluddin dan Pengarah Eksekutif Kewangan Kumpulan TH Mustakim Mohamad.

Menurut Mohd Na’im, pengiraan agihan keuntungan tahun 2022 adalah berdasarkan purata baki minimum bulanan yang disimpan sepanjang tahun iaitu sebagaimana pengiraan tahun-tahun sebelum ini.

“Agihan ini telah ditolak zakat berjumlah RM97 juta yang dilunaskan kepada semua Majlis-majlis Agama Islam Negeri bagi pihak pendeposit TH.

“Para pendeposit tidak perlu lagi membayar zakat ke atas wang simpanan serta agihan keuntungan yang diterima. Sehingga kini, TH telah melunaskan zakat berjumlah RM1.27 bilion,” katanya.

Beliau berkata pendeposit TH boleh memeriksa keuntungan yang dikreditkan ke akaun masing-masing bermula 12 tengah hari esok, menerusi platform THiJARI, kaunter TH, kaunter Bank Islam dan Bank Rakyat dan saluran elektronik bank rakan strategik TH iaitu Bank Islam, Bank Rakyat, Maybank Islamic, CIMB Islamic dan AmBank Islamic.

Sementara itu Mustakim berkata kadar agihan keuntungan TH tahun 2022 adalah sama dengan tahun 2021 iaitu 3.1 peratus namun ada peningkatan tujuh peratus daripada jumlah agihan keuntungan iaitu RM2.65 bilion pada tahun 2022 berbanding RM2.46 bilion pada tahun sebelumnya.

Mustakim berkata kenaikan jumlah agihan keuntungan itu adalah disebabkan peningkatan simpanan dalam akaun pendeposit TH.


Wanita tak perlu ada mahram untuk umrah, haji

Arab Saudi memansuhkan syarat bagi wanita untuk mengerjakan umrah dan haji ditemani penjaga atau mahram berkuat kuasa serta-merta, setelah merujuk kepada pendapat ulama Maliki dan Syafi’i.

Peraturan baharu itu diumumkan Menteri Haji dan Umrah Arab Saudi Dr Tawfiq bin Fawzan Al-Rabiah, sekali gus menamatkan kontroversi yang berlarutan sama ada mahram diperlukan untuk mengiringi jemaah wanita mengerjakan umrah dan haji.

Pengumuman ini, termasuk yang lain, dibuat pada sidang akhbar yang diadakan di Kedutaan Arab Saudi di Kaherah, Mesir, menurut agensi berita kerajaan SPA.

Penasihat Perkhidmatan Haji dan Umrah Ahmed Saleh Halabi berkata wanita yang menunaikan haji atau umrah tanpa mahram, ditemani oleh “wanita yang boleh dipercayai atau syarikat yang selamat, berdasarkan pendapat ulama Maliki dan Syafi’i.”

Halabi berkata keputusan ini sesuai dengan fatwa penyeliaan Alazhar AlSharif di Mesir, Abbas Shoman, Mac lalu.

Sebelum ini, Kementerian Haji dan Umrah Saudi mengumumkan membenarkan wanita menunaikan umrah tanpa mahram pada Mac lalu.

Bekas penasihat Kementerian Haji dan Umrah Arab Saudi, Faten Ibrahim Hussein berkata keputusan itu memudahkan wanita yang bergelut mencari mahram di tengah-tengah pelbagai kekangan.

Terdapat ramai wanita yang datang ke Arab Saudi untuk bekerja tanpa mahram, dan tidak ada insiden yang ketara.

Dalam perkembangan berkaitan, Al-Rabiah berkata kos pembesaran Masjidil Haram di Makkah melebihi SR200 bilion (RM249 bilion) dan projek itu akan berterusan.

Memetik laporan Saudi Gazette, beliau turut menegaskan tiada kuota untuk jumlah visa umrah dikeluarkan kepada umat Islam dari seluruh dunia.

“Mana-mana orang Islam yang datang dengan apa-apa jenis visa boleh menunaikan umrah,” katanya.

Al-Rabiah menegaskan mengenai kesungguhan Arab Saudi untuk mengurangkan kos mengerjakan haji dan umrah.

Menteri itu juga merujuk usaha kerajaan berhubung pengenalan dan penggunaan teknologi moden dan pendigitalan perkhidmatan yang disediakan kementerian kepada mereka yang ingin melawat Dua Masjid Suci.

“Ini termasuk menggunakan robot untuk menyediakan beberapa perkhidmatan kepada jemaah serta membangunkan platform Nusk, yang menyediakan banyak kemudahan untuk jemaah dan pengunjung Masjidil Haram. Boleh menempah permit umrah melalui platform dalam tempoh yang singkat, dan selepas itu, visa boleh diperolehi dalam tempoh 24 jam,” katanya.


Enggan divaksin: Singapura beri cuti tanpa gaji kepada kakitangan awam

Pemerintah Republik Singapura akan memberi cuti tanpa gaji kepada kakitangan awamnya yang enggan mengambil vaksin Covid-19 mulai 1 Januari tahun depan.

Jabatan Perkhidmatan Awam (PSD) negara itu juga tidak akan menyambung kontrak pekerja yang enggan divaksinasi apabila ianya berakhir, sebagai jalan terakhir memastikan semua kakitangannya menerima suntikan vaksin.

PSD dalam kenyataannya bagaimanapun berkata pihaknya akan melakukan yang terbaik untuk membenarkan kakitangan yang tidak divaksin bekerja dari rumah mulai 1 Januari 2022, jika kerja itu boleh dilakukan dari jauh.

“Pegawai yang masih tidak mengambil vaksin walaupun layak dari segi perubatan, juga dibenarkan kembali bekerja di pejabat sekiranya mereka menjalani ujian saringan bersekala dengan kos sendiri.

“Kakitangan yang tidak divaksinasi boleh ditukarkan untuk melakukan tugas di rumah, jika ada pekerjaan sedemikian dengan imbuhan sepadan dengan tanggungjawab pekerjaan alternatif,” kata jurucakap PSD.

Tetapi mereka yang memilih untuk tidak mendapatkan vaksin walaupun layak dari segi perubatan dan tidak boleh ditukar tugas akan diberikan cuti tanpa gaji atau kontrak mereka tidak dilanjutkan.

Bulan lalu, pasukan petugas Covid-19 pelbagai agensi mengumumkan hanya kakitangan yang lengkap divaksin atau mereka yang sembuh daripada Covid-19 selepas 270 hari dibenar untuk bekerja di pejabat mulai 1 Januari 2022.

Singapura mempunyai kira-kira 153,000 kakitangan, dengan 98 peratus telah divaksin. – Agensi


Dr Mahathir kini setaraf Anwar, sertai perhimpunan haram: Redzuan

Sebagai seorang negarawan, Tun Dr Mahathir Mohamad tidak wajar meletakkan dirinya setaraf dengan Ketua Pembangkang Datuk Seri Anwar Ibrahim apabila turut serta dalam perhimpunan haram pada ketika negara berdepan krisis Covid-19.

Menteri di Jabatan Perdana Menteri (Tugas-Tugas Khas), Datuk Seri Mohd Redzuan Md Yusof yang mengganggap Dr Mahathir sebagai seorang idolanya sebelum ini meluahkan rasa kecewa apabila seorang bekas Perdana Menteri (PM) sanggup menjadi alat politik kepada Anwar.

“Untuk Anwar, saya boleh memahami tahap kepimpinan beliau yang ‘konsisten’ dengan retorik politik melalui penganjuran demonstrasi jalanan selain tidak jelas dengan pemahaman beliau terhadap Perlembagaan Persekutuan dan undang-undang negara.

“Tetapi untuk Dr Mahathir menyertai Anwar, amat mengejutkan. Pemimpin berkaliber seperti beliau tidak sepatutnya meletakkan dirinya setaraf Anwar, lebih-lebih lagi beliau sendiri selalu melaungkan Anwar tidak layak mengetuai negara ini,” katanya dipetik portal.

Pagi tadi di Dataran Merdeka, Anwar menggepalai blok pembangkang berhimpun beramai-ramai dengan mengkritik kerajaan Perikatan Nasional selepas mereka tidak dibenarkan memasuki Parlimen.

Selain Anwar, antara pemimpin utama blok pembangkang yang lain hadir bersama adalah Setiausaha Agung DAP Lim Guan Eng, Presiden Amanah Mohamad Sabu, Presiden Warisan Datuk Seri Shafie Apdal dan Pengerusi Parti Pejuang Tun Dr Mahathir Mohamad.

Dr Mahathir juga berucap semasa menyertai himpunan tersebut.

Ahli Majlis Pimpinan Tertinggi (MPT) Bersatu itu juga berkata sebagai seorang mengenali rapat Dr Mahathir, ia tidak bukan suatu yang luar biasa kerana Ahli Parlimen Langkawi itu sanggup bekerjasama dengan sesiapa sahaja bagi memuaskan ego sendiri.

“Saya lihat Dr Mahathir sememangnya konsisten sebagai seorang pendendam apabila beliau tidak dapat perkara dikehendaki. Beliau akan bekerjasama dengan sesiapa sahaja untuk memuaskan ego sendiri.

“Saya menghormati beliau di atas jasa-jasanya kepada negara sewaktu menjadi Perdana Menteri selama 22 tahun.

“Bagaimanapun, pada saat krisis pandemik Covid-19, beliau sepatutnya berganding bahu bersama kerajaan memerangi pandemik, bukan sibuk hendak turut serta jatuhkan kerajaan,” katanya lagi.


‘Ini mahkamah, bukan sarkas’, kata Sithambaram dalam kes Najib

Pendakwa Raya ad hoc Datuk V Sithambaram hari ini (23 Ogos 2022) menegaskan bahawa Mahkamah Persekutuan “bukan sarkas”, selepas pihak pembelaan memohon mengemukakan peguam lain untuk berhujah bagi permohonan meminta Ketua Hakim Negara Tun Tengku Maimun Tuan Mat menarik diri.

Terdahulu, peguam Datuk Firoz Hussein Ahmad Jamaluddin telah meminta untuk berhujah bagi pihak Najib, selepas mahkamah sebelum ini menolak tawaran Tan Sri Muhammad Shafee Abdullah untuk menangguhkan perbicaraan selama “24 jam” untuk membuat persiapan yang perlu bagi permohonan Najib itu.

Difahamkan, Firoz Hussien bukanlah seorang peguam bela yang direkodkan dalam perbicaraan rayuan semasa. Hisyam Teh Poh Teik adalah satu-satunya peguam yang masih dalam rekod mahkamah sebagai peguam utama Najib.

Sithambaram, yang mengetuai pihak pendakwaan, kemudian membantah ketika Firoz Hussein berjalan dari galeri awam ke arah tempat pembelaan berada.

“Ini adalah mahkamah undang-undang, bukan sarkas. Kita tidak boleh menyuruh orang keluar masuk, mesti ada kesopanan,” katanya.

Tengku Maimun kemudian berkata tidak ada keperluan untuk hujahan lanjut dibuat mengenai permohonan beliau menarik diri, kerana Hisyam Teh telah mengemukakan hujah yang komprehensif sebelum ini.

Dia kemudian memerintahkan mahkamah berehat untuk memutuskan permohonan itu.

Pada sesi awal rayuan terakhir hari ini, Najib memfailkan permohonan supaya Tengku Maimun, menarik diri daripada mendengar rayuan berkenaan.

Pada jam 9.45 pagi tadi Hisyam Teh memberitahu mahkamah bahawa perayu (Najib) telah memfailkan permohonan lewat malam tadi untuk memohon Ketua Hakim Negara menarik diri daripada menjadi panel.

Beliau berkata salinan permohonan telah diserahkan kepada pihak pendakwaan.

Najib memberi alasan suami Tengku Maimun, Datuk Zamani Ibrahim, telah menyatakan “sentimen negatif” dalam catatan Facebook berikutan Pilihan Raya Umum Ke-14.

Najib telah mendakwa Zamani akan mempengaruhi pemikiran Tengku Maimun tentang dakwaan beliau bersalah kerana sifat hubungan suami isteri mereka.

Najib didapati bersalah menyalahgunakan kuasa dan menyeleweng RM42 juta dana SRC International dan dijatuhi hukuman penjara 12 tahun, dan denda RM210 juta oleh Hakim Mahkamah Tinggi Datuk Mohd Nazlan Mohd Ghazali.

Bekas perdana menteri itu telah merayu sabitan dan hukumannya di Mahkamah Persekutuan selepas Mahkamah Rayuan pada 8 Disember tahun lalu sebulat suara mengekalkan keputusan Mahkamah Tinggi.


Tak boleh ulas isu bekas KSN terima elaun RM30,000 sebulan daripada 1MDB

Isu elaun elaun penasihat 1Malaysia Development Berhad (1MDB) yang diterima oleh bekas Ketua Setiausaha Negara (KSN) Tan Sri Mohd Sidek Hassan tidak boleh diulas ketika ini.

KSN Tan Sri Mohd Zuki Ali berkata kes melibatkan Sidek yang menerima elaun tersebut kini masih dalam perbicaraan mahkamah dan beliau tidak dapat memberi sebarang maklum balas berhubung perkara  tersebut.

“Kita mahu dapatkan butiran mengenai perkara itu terlebih dahulu, saya tak dapat lagi buat masa ini. Tambahan pula kes berkenaan telah disebut di mahkamah, jadi tak sesuai untuk saya ulas.

“Insya-Allah sekiranya ada apa-apa yang diperlukan oleh pihak berkaitan, kita akan tengok nanti,” katanya menurut laporan Harian Metro.

Untuk rekod, Mahkamah Tinggi Kuala Lumpur minggu lalu diberitahu Sidek menerima elaun RM30,000 sebulan sebagai Ahli Lembaga Penasihat 1MDB.

Sidek juga memberitahu 1MDB ditubuhkan sebagai dana politik kerajaan Barisan Nasional (BN) dan beliau menjadi ahli lembaga penasihat 1MDB pada 30 Ogos 2010, dengan menerima bayaran sebanyak RM30,000 sebulan sebagai penasihat hingga Januari 2013, sebelum dikurangkan kepada RM10,000.

Pelantikannya oleh bekas Perdana Menteri Datuk Seri Najib Razak dibuat kerana beranggapan pendapatan Sidek sebagai KSN ketika itu “terlalu kecil”.

Susulan pendedahan tersebut, seorang pemimpin veteran DAP Lim Kit Siang mendesak Sidek meletak jawatan sebagai pengerusi Suruhanjaya Integriti Agensi Penguatkuasaan (EAIC) bagi menjaga nama baik dan reputasi badan itu.

Kit Siang berkata, penting bagi Sidek yang juga bekas KSN berbuat demikian selepas keterangannya dalam perbicaraan Najib Razak berkaitan 1MDB menimbulkan persoalan mengenai integritinya.

Sidek merupakan saksi pendakwaan ke-19 dalam kes rasuah dana 1MDB RM2.28 bilion melibatkan Najib.


Helikopter misi pengaman PBB terhempas di Congo

Lapan orang berada dalam sebuah helikopter Pertubuhan Bangsa-Bangsa Bersatu (PBB) yang terhempas di timur Republik Demokratik Congo pada Selasa, menurut kenyataan misi pengaman PBB di Congo.

Individu yang berada dalam helikopter itu termasuk enam anak kapal dari tentera Pakistan dan dua anggota tentera, masing-masing dari Rusia dan Serbia, menurut laporan AFP.

Ketika ini masih belum diketahui sama ada terdapat mangsa yang terselamat, semua individu dalam misi dikenali sebagai MONUSCO, menurut kenyataan itu.

Helikopter itu jatuh di kawasan berlakunya pertempuran antara tentera Congo dengan kumpulan pemberontak yang dikenali sebagai M23.

Tentera Congo berkata helikopter itu ditembak jatuh oleh pemberontak tetapi dinafikan jurucakap M23. MONUSCO tidak menyatakan punca nahas dan berkata siasatan sedang dijalankan.

Tentera jiran Uganda juga terlibat dalam pertempuran dikawasan tersebut dan mendakwa sudah membunuh 14 pejuang M23 berhampiran sempadan dengan Congo pada Selasa.

“Petang ini mereka (M23) menyerang kami, mereka membedil pihak Uganda dan beberapa rumah awam dimusnahkan. Tentera kami bertindak balas dan 14 pemberontak terbunuh, tujuh telah ditangkap sebagai tawanan perang,” kata jurucakap tentera Uganda, Brigadier Felix Kulayigye, sambil menambah seorang daripada askarnya juga terkorban dalam pertempuran itu.


Pasukan pendakwa serah laporan forensik WhatsApp kes rasuah Guan Eng

Laporan analisis forensik mengandungi perbualan WhatsApp dalam kes rasuah bekas Ketua Menteri Pulau Pinang, Lim Guan Eng sudah diserahkan pasukan pendakwaan.

Analisis forensik itu melibatkan perbualan antara Guan Eng dengan dua ahii perniagaan dan diserahkan untuk digunakan dalam pembelaan kes rasuah yang sedang dihadapinya.

Timbalan Pendakwa Raya Suruhanjaya Pencegahan Rasuah Malaysia (SPRM), Farah Yasmin Salleh memaklumkan kepada Hakim Mahkamah Sesyen Azura Alwi, dokumen berkenaan diserahkan pendakwaan kepada peguam bela Guan Eng pada 18 April lalu, menurut lapo ran BH.

Perkara itu disahkan Peguam Bela, Haijan Omar pada prosiding sebutan kes rasuah berkenaan hari ini bagi mengetahui perkembangan penyerahan laporan terbabit.

Permohonan Guan Eng untuk mendapatkan laporan analisa forensik itu dibenarkan Azura pada 5 April lalu, selepas memutuskan beliau berjaya menunjukkan kepada mahkamah mengapa ia perlu dan penting kepada kes pembelaannya.

Perbualan WhatsApp dalam laporan terbabit di antara Pengarah Kewangan dan Perkhidmatan Korporat Consortium Zenith Construction Sdn Bhd (CZCSB) CZCSB, Datuk Zarul Ahmad Mohd Zulkifli dan G Gnanaraja adalah berhubung pembayaran wang RM2 juta melalui baucar pembayaran dan cek.

Guan Eng sedang dibicarakan dengan tuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta dalam membantu syarikat milik Zarul Ahmad mendapatkan projek pembinaan bernilai RM6,341,383,702.

Dia juga didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek berkenaan.

Bekas Setiausaha Agung DAP itu turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut.


Ibu, suami dan anak temani Mas Ermieyati sebelum ke pusat penamaan calon

Calon Perikatan Nasional (PN) bagi kerusi Dewan Undangan Negeri (DUN) Tanjung Bidara, Datuk Mas Ermieyati Samsudin ditemani ahli keluarganya yang berkumpul awal pagi ini di Pusat Khidmat Rakyat Masjid Tanah sebelum berangkat ke pusat penamaan calon di Dewan Kompleks Japerun Tanjung Bidara.

Mas Ermieyati ditemani suaminya, Haji Helmi dan ibunya Hajjah Salbiah di Pusat Khidmat Rakyat, sementara dua anak lelakinya Haikal dan Hakeem mengiringi ibunya ke dewan pusat penamaan calon dengan berbaju Melayu merah.

Sebelum bertolak ke pusat penamaan calon, suaminya membacakan doa selamat kepada isterinya sebagai memohon keredhaan daripada yang Esa.

Selain itu, Setiausaha Agung Bersatu, Datuk Seri Hamzah Zainudin dan Naib Presidennya, Datuk Seri Ronald Kiandee turut berada di Pusat Khidmat Rakyat Masjid Tanah bersarapan bersama calon, Mas Ermieyati.

Mas Ermieyati dijangka berdepan cabaran besar berdepan calon UMNO, Datuk Seri Ab Rauf Yusoh, namun tidak boleh dipandang rendah kemampuan seorang anak jati Masjid Tanah tersebut.

Pada Pilihan Raya Umum Ke-14, Mas Ermieyati yang bertanding di kerusi Parlimen Masjid Tanah menang dengan majoriti 8,159 undi selepas menewaskan Datuk Dr Sabirin Ja’afar daripada PKR dan Nasir Othman (PAS).

Beliau merupakan MP Wanita pertama di Melaka selepas memenangi PRU-14 lalu di Masjid Tanah dan tidak mustahil juga boleh menjadi KM wanita pertama di Melaka.

Memiliki kelayakan pendidikan dalam jurusan undang-undang di Universiti Kebangsaan Malaysia (UKM), Mas Ermieyati banyak membantu rakyat di kawasan Parlimennya.

Ia terbukti sepanjang tempoh pandemik Covid-19 melanda negara, rakyat di Parlimen Masjid Tanah yang terjejas punca pendapatan mendapat perhatian sepenuhnya Mas Ermieyati yang tidak memilih bulu dalam memberi bantuan.

Tidak kira latar belakang politik, Mas Ermieyati memberi layanan dan bantuan seadilnya kepada warga Masjid Tanah termasuk juga mereka yang berada dalam kawasan DUN Tanjung Bidara.

Bantuan bakul makanan mahupun bantuan kewangan secara peribadi disalurkan Mas Ermieyati kepada pengundi di kawasannya.

Kesibukan menjawat jawatan Timbalan Menteri tidak menghalang Mas Ermieyati untuk menabur khidmat kepada warga Masjid Tanah, tiada juga kontroversi besar dikaitkan dengan beliau sepanjang memegang jawatan dalam Kabinet.

Untuk rekod, Mas Ermieyati juga Ketua Bersatu Bahagian Masjid Tanah.

Pengundi DUN Tanjung Bidara kini mempunyai pilihan, sama ada memilih calon KM yang terpalit dengan kontroversi atau seorang peguam yang akan sentiasa bersedia berkhidmat kepada rakyat.


Peguam Rosmah positif Covid-19, prosiding kes ditangguh

Prosiding kes Datin Seri Rosmah Mansor membabitkan pertuduhan pengubahan wang haram dan pengelakan cukai, yang sepatutnya didengar hari ini di Mahkamah Tinggi di sini ditangguhkan selepas seorang peguamnya disahkan positif Covid-19.

Hari ini ditetapkan untuk mendengar hujahan pasukan pembelaan yang membantah percubaan Datuk Seri Gopal Sri Ram daripada mengemukakan sendiri hujahannya terhadap permohonan Rosmah untuk membatalkan kelayakan bekas Hakim Mahkamah Persekutuan itu daripada bertindak sebagai timbalan pendakwa raya kanan dalam kes berkenaan, menurut laporan Bernama.

Peguam Datuk Geethan Ram Vincent, yang mewakili Rosmah ketika dihubungi pemberita berkata pihaknya telah menghantar e-mel kepada Timbalan Pendaftar Catherine Nicholas selepas prosiding kes itu semalam, bagi memaklumkan perkara itu.

Dalam e-mel itu menyatakan selepas pasukan pembelaan meninggalkan mahkamah semalam pada pukul 2.48 petang, seorang daripada peguam telah menerima laporan patologi yang mengesahkan bahawa beliau positif Covid-19. Laporan ujian patologi turut disertakan dalam e-mel berkenaan.

“Kami memohon prosiding hari ini ditangguhkan kerana semua pihak yang berada di mahkamah semalam adalah kontak rapat kepada peguam itu,” kata Geethan.

Sementara itu, Timbalan Pendakwa Raya Poh Yih Tinn ketika dihubungi berkata tarikh pendengaran baharu bagi permohonan itu ditetapkan pada 2 Mac ini.

Pada 27 Jan lepas, Rosmah menfailkan notis usul bagi membatalkan kelayakan Sri Ram daripada mengetuai pasukan pendakwaan dalam perbicaraan pengubahan wang haram dan pengelakan cukainya.

Dalam afidavit sokongannya, Rosmah mendakwa Peguam Negara Tan Sri Idrus Harun telah bertindak di luar bidang kuasanya apabila melantik Sri Ram sebagai timbalan pendakwa raya kanan untuk mengetuai siasatan skandal 1Malaysia Development Berhad (1MDB) dan pendakwaan terhadap mereka yang terlibat.

Rosmah berkata selepas meneliti surat pelantikan bekas hakim Mahkamah Persekutuan sebagai timbalan kanan pendakwa raya bertarikh 21 Mei 2021, mengikut Seksyen 376 (3) Kanun Tatacara Jenayah, beliau mendapati pelantikan itu tidak merujuk kepada kesnya.

Rosmah, 70, berdepan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri.

Kesalahan itu didakwa dilakukan di Affin Bank Berhad, Bangunan Getah Asli cawangan, Jalan Ampang di sini antara 4 Dis 2013 dan 8 Jun 2017, dan di LHDN di Kompleks Bangunan Kerajaan, Jalan Tuanku Abdul Halim di sini antara 1 Mei 2014 dan 1 Mei 2018.


Jemaah Malaysia tiba di Madinah

Seramai 295 orang jemaah haji yang merupakan kumpulan pertama, selamat tiba di Lapangan Terbang Antarabangsa Putera Mohammad Abdulaziz kira-kira pukul 9.30 malam tadi waktu Malaysia.

Ketibaan mereka di Hotel Anwar Al Madinah Movenpick yang terletak bersebelahan dengan perkarangan Masjid Nabawi disambut oleh Konsul Haji Mohammad Saimi Mat Som, Konsul di Pejabat Konsulat Jeneral Malaysia Farah Syafina Bahari dan Ketua Canseri Konsulat Malaysia di Jeddah, Muhammad Hafiz Bahar.

Mohammad Saimi berkata Lembaga Tabung Haji (TH) amat bersyukur atas ketibaan itu, dan ia memecah kerinduan pada senario musim haji selepas dua tahun tertangguh, akibat pernularan wabak Covid-19.

“Kami mengucapkan setinggi penghargaan dan terima kasih kepada kepimpinan kerajaan Arab Saudi terutama penjaga dua kota suci Raja Salman Abdulaziz dan Putera Mahkota Mohamad Salman, di atas keputusan membuka ibadat haji kepada negara luar.

“Kami juga mengucapkan terima kasih kepada Kementerian Haji dan Umrah Arab Saudi, Kementerian luar, Syarikat Adila dan pihak berkuasa tempatan serta Kedutaan Malaysia di Arab Saudi, yang sentiasa membantu memudahkan apa juga peraturan-pertauran dan syarat syarat yang perlu dipatuhi dalam semua urusan jemaah haji Malaysia,” katanya ketika ditemui pemberita di Madinah.

Tambah beliau dengan ketibaan jemaah tersebut bermulalah operasi haji di Tanah Suci dan pihaknya akan terus memastikan kemudahan dapat diuruskan dengan baik dan teratur.

“Semua jemaah haji Malaysia perlu menjaga kesihatan dan kebersihan diri agar sentiasa berada pada tahap terbaik.

Mereka juga perlu mengikuti segala nasihat dan prosesur operasi standard (SOP) yang dikeluarkan oleh petugas dari semasa ke semasa. Cuaca di Madinah agak panas yang mencecah 50 darjah celcius dan elakkan terdedah terlalu lama di bawah cahaya matahari” katanya.

Seramai 14,306 orang jemaah haji Malaysia akan menunaikan ibadat Rukun Islam kelima itu pada tahun ini dan mereka dijadualkan tiba di Madinah serta Makkah secara berperingkat. – Bernama


2,437 kes semalam, 8 kematian

Jangkitan Covid-19 di seluruh negara dalam tempoh 24 jam semalam (Isnin, 15 Ogos 2022) turun berbanding yang direkodkan pada Ahad, lapor Kementerian Kesihatan (KKM), hari ini.

Menurut laman sesawang CovidNOW, dalam tempoh itu sebanyak 2,437 jangkitan baharu direkodkan, berbanding 3,045 kes yang dicatat pada Ahad.

Jumlah kes baharu itu menjadikan kumulatif positif Covid-19 sejak Januari 2020 hingga semalam meningkat kepada 4,737,984 kes, dengan 4,659,688 pesakit telah pulih, termasuk 3,658 yang sembuh semalam.

Daripada jumlah jangkitan baharu itu, 1,604 kes Covid-19 melibatkan penerima vaksin dos penggalak; 533 kes (individu lengkap dua dos); 283 kes (individu tidak divaksinasi); dan 17 kes membabitkan individu yang menerima satu dos.

Sehingga semalam kes aktif turun lagi kepada 42,203, berbanding 43,431 kes yang dicatat pada Ahad, dengan seramai 40,525 pesakit masih menjalani kuarantin di rumah (41,759 pada Ahad), dan 31 ditempatkan di Pusat Kuarantin dan Rawatan Covid-19, turun berbanding 33 yang dicatat pada Ahad.

Sementara itu, jumlah pesakit yang dirawat di hospital turun kepada 1,566 orang berbanding 1,567 pada Ahad, manakala 81 pesakit dimasukkan ke unit rawatan rapi, meningkat berbanding 72 yang dicatat pada Ahad, dengan 50 daripadanya memerlukan alat bantuan pernafasan (46 pada Ahad).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, KKM juga memaklumkan seramai lapan pesakit meninggal dunia akibat komplikasi Covid-19, semalam, termasuk dua kes kematian di luar fasiliti kesihatan atau ‘brought in death’ (BID).

Susulan itu, jumlah kematian akibat Covid-19 sejak wabak itu melanda negara pada Januari 2020 hingga semalam kini meningkat kepada 36,093 kes, termasuk 7,671 kes kematian di luar fasiliti kesihatan atau brought in death (BID).

Dua daripada kes kematian itu masing-masing dilaporkan di Johor, Melaka dan Perak, manakala masing-masing satu di Pahang dan Pulau Pinang.

KKM juga memaklumkan dua kluster baharu Covid-19 kategori pendidikan dilaporkan semalam yang melibatkan seramai 34 pesakit.

Dua kluster itu masing-masing ialah Kluster Jalan Masjid Kemahang di Tanah Merah, Kelantan melibatkan 10 kes, dan Kluster Dua Jalan Panchang Bedena di Sabak Bernam, Selangor (24 kes).


Indonesia buat ketetapan vaksin Zifivax halal digunakan

Majlis Ulama Indonesia (MUI) hari ini memutuskan vaksin Zifivax Covid-19, keluaran syarikat farmaseutikal China, Anhui Zhifei Longcom Biopharmaceutikal Co. Ltd. adalah selamat dan halal digunakan.

CNN Indonesia melaporkan ketetapan itu dimuktamadkan dalam fatwa MUI Nombor 53, Tahun 2021 melibatkan vaksin Covid-19 dari keluaran syarikat berkenaan.

“Vaksin keluaran Anhui Zhifei Longcom Biopharmaceutical itu adalah suci dan halal.

“Vaksin itu boleh digunakan dengan syarat keselamatannya yang dijamin berdasarkan pengesahan ahli lembaga terlibat,” menurut fatwa itu.

Keputusan itu dimeterai selepas MUI mempertimbangkan pelbagai aspek dengan salah satu daripadanya adalah untuk mengurangkan kadar jangkitan akibat Covid-19.

Selain itu, MUI juga sudah menerima permohonan sijil halal dari vaksin itu, sekali gus memberi lebih keyakinan kepada rakyat beragama islam untuk menggunakan vaksin tersebut.

Dengan itu, pihak MUI memohon kerajaan Indonesia supaya memberikan keutamaan kepada penggunaan vaksin Covid-19 yang halal untuk penduduknya dengan kadar maksimum.

Sebelum ini, Badan Pengawasan Ubatan dan Makanan (BPOM) Indonesia meluluskan penggunaan suntikan vaksin Zifivax untuk kecemasan.

Ketua BPOM, Penny Lukito memaklumkan kadar keberkesanan vaksin tersebut dapat mencapai sehingga 81.7 peratus dalam mencegah daripada jangkitan Covid-19.

Indonesia semalam dalam tempoh 24 jam melaporkan 894 kes baharu dan 39 kematian akibat jangkitan Covid-19, menjadikan angka kes di Republik itu mencapai lebih 4.2 juta dengan 142,651 kematian sejak Mac tahun lalu.


Adik Najib, Tong Kooi Ong dan Hadi Awang bergelar Tan Sri

Dua individu yang mendedahkan penyelewengan 1Malaysia Development Berhad (1MDB) kepada bekas Perdana Menteri Tun Dr Mahathir Mohamad, masing-masing menerima darjah kebesaran Darjah Panglima Setia Mahkota (PSM) yang membawa gelaran Tan Sri.

Kedua-duanya, Pengerusi Ikhlas Capital, Datuk Seri Nazir Razak dan Pengerusi Eksekutif The Edge Media, Datuk Tong Kooi Ong, menerima anugerah itu sempena Hari Keputeraan Rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Nazir yang juga adik kepada pemain utama 1MDB yang juga bekas Perdana Menteri, Datuk Seri Najib Razak pada 2015 lalu bersama Tong telah bertemu Dr Mahathir di London untuk menceritakan dan berbincang isu 1MDB.

Beliau dalam buku memoir ‘What’s in a Name’ pada bab bertajuk ‘Najib’s Rise’ memperincikan keraguan beliau terhadap penubuhan 1MDB, serta hubung kait dana itu dengan abangnya.

Malah Nazir mengakui beliau dan Tong bertemu Dr Mahathir menceritakan kebimbangannya berhubung dana 1MDB.

“Mengapa saya juga perlu melakukan sesuatu? Saya sudah bersara.” Kata-kata itu keluar dari mulut Dr Mahathir, kata Nazir dalam buku berkenaan yang baharu dilancarkan.

Dalam memoir buku berkenaan beliau mendedahkan, pertemuan itu bukan sesuatu yang mudah untuk beliau dan Tong, tetapi ia harus dilakukan demi mencari kebenaran tentang skandal 1MDB.

Mengimbas kembali pertemuan itu, Nazir memulakan sesi itu dengan menyuarakan kebimbangan kepada Dr Mahathir bahawa beliau dan Tong percaya berbillion-bilion dolar telah diseleweng dari 1MDB.

“Tong sebenarnya yang banyak mendedahkan tentang apa yang kami ketahui berkaitan 1MDB. Dr Mahathir kelihatan mudah memahami situasi itu yang mana ia memeranjatkan mereka, selepas mengambil kira perincian dan penerangan Tong.

“Saya syak Dr Mahathir sebenarnya telah pun diberi taklimat mengenai 1MDB dan menggunakan pertemuan itu sebagai perbandingan terhadap apa yang beliau ketahui dan fahami,” katanya lagi.

Memoir Nazir turut mendapat perhatian bekas Perdana Menteri Tan Sri Muhyiddin Yassin yang mengakui ada membaca buku itu dan ternyata isu tersebut membawa malapetaka kepada negara.

Pengerusi Perikatan Nasional (PN) itu berkata pengakuan Nazir membuktikan perjuangan sebelum ini menentang salah guna kuasa dan penyelewengan melibatkan 1MDB sehingga menyebabkan dipecat sebagai Timbalan Perdana Menteri pada 2015 terbukti benar sekarang.

“Tetapi sejarah saya ni agak luar biasa ini bukan pertama kali kalau saudara masih ingat 2015 waktu saya menjadi Timbalan Perdana Menteri dan waktu itu tercetus apa yang disebutkan skandal 1MDB.

“Hari ni jelas terbukti kerana masalah ni sekarang ni berada di mahkamah. Tapi saya tak nak sentuh, nanti dikatakan contempt of court (menghina mahkamah),” katanya.

Sementara itu, Yang di-Pertuan Agong turut berkenan menganugerahkan PSM kepada Presiden PAS Datuk Seri Abdul Hadi Awang.

Bekas Ketua Hakim Negara Tun Richard Malanjum dan bekas Pengerusi Kumpulan Felda Tan Sri Raja Muhammad Alias Raja Muhammad Ali mendahului senarai penerima Darjah Kebesaran, Bintang dan Pingat Persekutuan 2021.

Dua tokoh itu dikurniakan darjah kebesaran Seri Setia Mahkota (SSM) yang membawa gelaran ‘Tun’.


“Rundingan kerusi parti PN selesai, kami tidak bergaduh seminggu selesai”

Semua rundingan kerusi dengan parti-parti dalam Perikatan Nasional (PN) sudah selesai dalam Pilihan Raya Negeri (PRN) Johor dan ia berjalan dengan baik tanpa sebarang pergaduhan tercetus seperti parti lain yang masih belum selesai berunding kerusi mereka.

Pengerusi PN, Tan Sri Muhyiddin Yassin berkata keputusan rundingan semua 56 kerusi Dewan Undangan Negeri (DUN) Johor sudah dimuktamadkan hasil perbincangan dengan wakil Bersatu, PAS dan Gerakan, sambil menegaskan rundingan berlangsung dengan penuh ukhwah dan persefahaman antara satu sama lain.

Tan Sri Muhyiddin Yassin.

“Saya nak beritahu hari ini, rundingan kerusi antara parti-parti Perikatan Nasional sudah selesai, muktamad.

“Datuk Takiyuddin (Setiausaha Agung Pas, Datuk Seri Takiyuddin Hassan), wakil PAS dengan beberapa wakil Bersatu dan Gerakan, settle, selesai…Jadi, kita tidak pernah bergaduh pun… runding dalam masa seminggu sudah selesai,” katanya semasa pelancaran PN Johor di Kota Tinggi malam tadi.

Selain itu, senarai nama calon PN juga sudah tersedia dan ia akan ditapis terlebih dahulu dengan pihak berkuasa bagi memastikan tiada rekod jenayah, kata Muhyiddin lagi.

“56 kerusi, semua parti ada tidak ada masalah dan senarai calon sudah tersedia, kita akan bawa kepada PDRM (Polis Diraja Malaysia) untuk semak dan kedua untuk SPRM (Suruhanjaya Pencegahan Rasuah Malaysia) semak dan ketiganya, untuk insolvensi sama ada dia bankrap tidak bankrap untuk pastikan calon bersih,” katanya lagi.

Dalam pada itu, Muhyiddin juga memberitahu perkara sama juga akan dilakukan semasa PRN Melaka lalu apabila semua calon akan diwajibkan untuk mengangkat sumpah.

“Semua calon PN perlu angkat sumpah macam mana kita buat di Melaka, dimana hanya calon PN sahaja angkat sumpah menentang rasuah dan tidak akan salah guna kuasa

“Kita nak cabar BN (Barisan Nasional) buat macam kita buat, bukan ikrar biasa,” katanya lagi.

Pada Pilihan Raya Umum Ke-14 lalu semasa bersama dibawah gabungan Pakatan Harapan (PH), Bersatu bertanding 18 kerusi DUN Johor dan menang lapan kerusi sementara PAS bertanding secara solo ketika itu hanya memenangi satu kerusi di DUN Gambir.


Kuasa Agong isytihar darurat: Hakim tolak permohonan peguam

Mahkamah Tinggi Kuala Lumpur hari ini menolak permohonan seorang peguam untuk merujuk persoalan Perlembagaan ke Mahkamah Persekutuan berhubung kuasa Yang di-Pertuan Agong mengisytiharkan darurat.

Peguam Persekutuan Mohammad Sallehuddin Md Ali berkata mahkamah menolak permohonan itu antaranya atas alasan Dr Syed Iskandar Syed Jaafar Al Mahdzar tidak memenuhi syarat undang-undang untuk berbuat demikian (merujuk persoalan Perlembagaan ke Mahkamah Persekutuan).

“Mahkamah kemudian menetapkan 23 Jun ini untuk pengurusan kes,” katanya ketika dihubungi selepas prosiding di hadapan Hakim Datuk Wan Ahmad Farid Wan Saleh yang berlangsung secara sidang video, lapor Bernama.

Persoalan itu ialah sama ada Akta A514 yang meminda Perkara 150 dengan menambah Fasal (8) dan (9) melanggar Perlembagaan Persekutuan dan oleh itu, adalah terbatal serta tidak sah.

Pada November 2020, Syed Iskandar memfailkan saman pemula terhadap Kerajaan Malaysia dan antara lain memohon mahkamah memutuskan sama ada berdasarkan Perkara 40 dan 150 Perlembagaan Persekutuan, Yang di-Pertuan Agong mempunyai budi bicara untuk tidak mengisytiharkan darurat walaupun Perdana Menteri atau Kabinet menasihatkan sebaliknya.

Turut dinamakan sebagai defendan ialah bekas Perdana Menteri Tun Dr Mahathir Mohamad, anaknya Datuk Seri Mukhriz Mahathir, tiga peguam dan lima pihak lain selepas permohonan mereka untuk menjadi pencelah dibenarkan oleh mahkamah.

Plaintif juga memohon mahkamah memutuskan sama ada Akta A514 yang meminda Perkara 150 dengan menambah Fasal (8) dan (9) melanggar Perlembagaan Persekutuan dan oleh itu, adalah terbatal serta tidak sah.

Pada 25 Okt 2020, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah tiada keperluan untuk darurat diisytiharkan di negara ini selepas mempercayai keupayaan kerajaan di bawah pimpinan Perdana Menteri untuk terus melaksanakan dasar serta tindakan penguatkuasaan bagi membendung penularan pandemik Covid-19.